Trattat ta' Lisbona li jemenda t-Trattat dwar l-Unjoni Ewropea u Trattat li jistabbilixxi l-Komunità Ewropea li kien iffirmat fit-13 ta' diċembru 2007 - EMENDI GĦAT-TRATTAT DWAR L-UNJONI EWROPEA U GĦAT-TRATTAT LI JISTABBILIXXI L-KOMUNITÀ EWROPEA - Artikolu 2



Official Journal 306 , 17/12/2007 P. 0042 - 0133



Artikolu 2 It-Trattat li jistabbilixxi l-Komunità Ewropea għandu jiġi emendat skond id-dispożizzjonijiet ta' dan l-Artikolu. 1) L-intestatura tat-Trattat għandha tiġi ssostitwita bi: "Trattat dwar il-Funzjonament ta' l-Unjoni Ewropea". A. EMENDI ORIZZONTALI 2) Fit-Trattat kollu: a) il-kliem "il-Komunità" jew "il-Komunità Ewropea" għandhom jiġu ssostitwiti bi "l-Unjoni", il-kliem "tal-Komunitajiet Ewropej" jew "tal-KEE" għandhom jiġu ssostitwiti bi "ta' l-Unjoni Ewropea" u l-aġġettiv "Komunitarju" għandu jiġi ssostitwit bi "ta' l-Unjoni", minbarra fl-Artikolu 299(6)(ċ) nnumerat mill-ġdid 311a(5)(ċ) u minbarra għall-kliem "Karta tal-Komunità" fl-ewwel paragrafu ta' l-Artikolu 136; b) il-kliem "dan it-Trattat", "ta' dan it-Trattat" u "f'dan it-Trattat" għandhom jiġu ssostitwiti, rispettivament, bi "it-Trattati", "tat-Trattati" u "fit-Trattati" u, skond il-każ, il-verb jew l-aġġettivi li jsegwu għandhom jitpoġġew fil-plural; dan il-punt ma japplikax għat-tielet subparagrafu ta' l-Artikolu 182, u għall-Artikoli 312 u 313; ċ) il-kliem "il-Kunsill, li jaġixxi skond il-proċedura prevista fl-Artikolu 251" jew "il-Kunsill, li jaġixxi skond il-proċedura li hemm imsemmija fl-Artikolu 251" għandhom jiġu ssostitwiti bi "il-Parlament Ewropew u l-Kunsill, li jaġixxu skond il-proċedura leġislattiva ordinarja" u l-kliem "il-proċedura prevista/li hemm imsemmija fl-Artikolu 251" għandhom jiġu ssostitwiti bi "il-proċedura leġislattiva ordinarja" u, skond il-każ, il-verb li jsegwi għandu jitpoġġa fil-plural; d) il-kliem "li jaġixxi b'maġġoranza kwalifikata" u "b'maġġoranza kwalifikata" għandhom jitħassru; e) il-kliem "Kunsill li jiltaqa', kompost minn Kapijiet ta' Stat jew Gvern", "Kunsill imlaqqa' kompost minn Kapijiet ta' l-Istati Membri jew tal-Gvernijiet" u "Kunsill imlaqqa' fil-livell ta' kapijiet ta' Stat jew ta' Gvern" għandhom jiġu ssostiwiti bi "Kunsill Ewropew"; f) il-kliem "istituzzjonijiet jew korpi" u "istituzzjonijiet u korpi" għandhom jiġu ssostitwiti bi "istituzzjonijiet, korpi u organi", bl-eċċezzjoni ta' l-ewwel subparagrafu ta' l-Artikolu 193; g) il-kliem "suq komuni" għandhom jiġu ssostitwiti bi "suq intern"; h) il-kelma "ECU" għandha tiġi ssostitwita bi "euro". i) il-kliem "l-Istati Membri mingħajr deroga" għandhom jiġu ssostitwiti bi "l-Istati Membri li l-munita tagħhom hija l-euro"; j) l-akronimu "BĊE" għandu jiġi ssostitwit bil-kliem "Bank Ċentrali Ewropew"; k) il-kliem "l-Istatut tas-SEBĊ" għandhom jiġu ssostitwiti bi "Statuti tas-SEBĊ u tal-BĊE"; l) il-kliem "kumitat imsemmi fl-Artikolu 114" għandhom jiġu ssostitwiti bi "Kumitat ekonomiku u finanzjarju"; m) il-kliem "l-Istatut tal-Qorti tal-Ġustizzja" jew "l-Istatut tal-Qorti" għandhom jiġu ssostitwiti bil-kliem "l-Istatut tal-Qorti tal-Ġustizzja ta' l-Unjoni Ewropea"; n) il-kliem "Qorti tal-Prim' Istanza" għandhom jiġu ssostitwiti bi "Qorti"; o) il-kliem "awla ġurisdizzjonali" u "awli ġurisdizzjonali" għandhom jiġu ssostitwiti, rispettivament, bi "qorti speċjalizzata" u "qrati speċjalizzati", u s-sentenza għandha tkun grammatikament adattata bħala konsegwenza. 3) Fl-Artikoli li ġejjin, il-kliem "skond il-proċedura leġislattiva speċjali", għandhom jiddaħħlu wara l-kliem "jaġixxi unanimament" jew "jaġixxi b'mod unanimu" u l-kliem "fuq proposta tal-Kummissjoni" għandhom jitħassru: - l-Artikolu 13, li jsir l-Artikolu 16 E (1) - l-Artikolu 19(1) - l-Artikolu 19(2) - l-Artikolu 22, it-tieni subparagrafu - Artikolu 93 - l-Artikolu 94 li jsir l-Artikolu 95 - l-Artikolu 104(14) it-tieni subparagrafu - l-Artikolu 175(2), l-ewwel subparagrafu 4) Fl-Artikoli li ġejjin, il-kliem ", li jaġixxi b'maġġoranza sempliċi," għandhom jiddaħħlu wara "il-Kunsill": - l-Artikolu 130, l-ewwel subparagrafu - l-Artikolu 144, l-ewwel subparagrafu - l-Artikolu 208 - l-Artikolu 209 - l-Artikolu 213, l-aħħar subparagrafu, it-tielet sentenza - l-Artikolu 216 - l-Artikolu 284 5) Fl-Artikoli li ġejjin, il-kliem "li jikkonsulta mal-Parlament" u "li jikkonsulta lill-Parlament" għandhom jiġu ssostitwiti bi "l-approvazzjoni tal-Parlament": - l-Artikolu 13, li jsir l-Artikolu 16 E(1) - l-Artikolu 22, it-tieni subparagrafu 6) Fl-Artikoli li ġejjin, il-kelma "istituzzjoni" għandha tiġi ssostitwita bi "istituzzjoni, korp jew organu" u, skond il-każ, is-sentenza għandha tkun grammatikalment adattata bħala konsegwenza: - l-Artikolu 195(1), it-tieni subparagrafu - l-Artikolu 232, it-tieni subparagrafu - l-Artikolu 233, l-ewwel subparagrafu - l-Artikolu 234 (b) - l-Artikolu 255(3), li għandu jsir 16 A(3), it-tielet subparagrafu 7) Fl-Artikoli li ġejjin, il-kliem "Qorti tal-Ġustizzja" jew "Qorti" għandhom jiġu ssostitwiti bi "Qorti tal-Ġustizzja ta' l-Unjoni Ewropea": - l-Artikolu 83(2)(d) - l-Artikolu 88(2) it-tieni subparagrafu - l-Artikolu 95(9), li jsir l-Artikolu 94(9) - l-Artikolu 195(1) - l-Artikolu 225A, is-sitt subparagrafu - l-Artikolu 226, it-tieni subparagrafu - l-Artikolu 227, l-ewwel subparagrafu - l-Artikolu 228(1) l-ewwel darba li tidher - l-Artikolu 229 - l-Artikolu 229A - l-Artikolu 230, l-ewwel subparagrafu - l-Artikolu 231, l-ewwel subparagrafu - l-Artikolu 232, l-ewwel subparagrafu - l-Artikolu 233, l-ewwel subparagrafu - l-Artikolu 234, l-ewwel subparagrafu - l-Artikolu 235 - l-Artikolu 236 - l-Artikolu 237, is-sentenza introduttiva u l-punt d) - l-Artikolu 238 - l-Artikolu 240 - l-Artikolu 242, l-ewwel frażi - l-Artikolu 243 - l-Artikolu 244 - l-Artikolu 247(9) li jsir (8) - l-Artikolu 256, it-tieni subparagrafu Fl-Artikoli li ġejjin, il-kliem "tal-Ġustizzja" wara l-kelma "Qorti" għandhom jitħassru: - l-Artikolu 227, ir-raba paragrafu - l-Artikolu 228, paragrafu 1, it-tieni darba li tidher - l-Artikolu 230, it-tielet sub-paragrafu - l-Artikolu 231, it-tieni sub-paragrafu - l-Artikolu 232, it-tielet subparagrafu - l-Artikolu 234, it-tieni u t-tielet sub-paragrafu - l-Artikolu 237, punt d), it-tielet frażi - l-Artikolu 256, ir-raba' sub-paragrafu 8) Fl-Artikoli li ġejjin, ir-referenza għal Artikolu ieħor tat-Trattat għandha tiġi ssostitwita bir-referenza li ġejja għal Artikolu tat-Trattat dwar l-Unjoni Ewropea: l-Artikolu 21, it-tielet subparagrafu li jsir ir-raba' subparagrafu | referenza għall-Artikolu 9 (l-ewwel referenza) u l-Artikolu 53(1) (it-tieni referenza) | l-Artikolu 97b: | referenza għall-Artikolu 2 | l-Artikolu 98: | referenza għall-Artikolu 2 (l-ewwel referenza) | l-Artikolu 105(1), it-tieni frażi: | referenza għall-Artikolu 2 | l-Artikolu 215, it-tielet subparagrafuli jsir ir-raba' subparagrafu | referenza għall-Artikolu 9D(7), l-ewwel subparagrafu: | 9) Ma jikkonċernax il-verżjoni Maltija. B. EMENDI SPEĊIFIĊI PREAMBOLU 10) Fit-tieni premessa, il-kelma "pajjiżi" għandha tiġi ssostitwita bi "Stati" u fl-aħħar premessa tal-Preambolu, il-kliem "IDDEĊIDEW li jistabbilixxu KOMUNITÀ EWROPEA u għal dan il-għan innominaw..." għandhom jiġu ssostitwiti bi "INNOMINAW għal dan il-għan...". DISPOŻIZZJONIJIET KOMUNI 11) L-Artikoli 1 u 2 għandhom jiġu revokati. Għandu jiddaħħal Artikolu 1a: "Artikolu 1a 1. Dan it-Trattat jorganizza l-funzjonament ta' l-Unjoni u jiddetermina l-oqsma, id-delimitazzjoni u l-eżerċizzju tal-kompetenzi tagħha. 2. Dan it-Trattat u t-Trattat dwar il-Funzjonament ta' l-Unjoni Ewropea huma t-Trattati li fuqhom hija bbażata l-Unjoni. Dawn iż-żewġ Trattati, li għandhom l-istess valur legali, huma indikati bil-kliem "it-Trattati."." KATEGORIJI U OQSMA TA' KOMPETENZA 12) Għandhom jiddaħlu titolu u artikoli ġodda 2 A sa 2 E: "TITOLU I KATEGORIJI U OQSMA TA' KOMPETENZA TA' L-UNJONI Artikolu 2 A 1. Meta t-Trattati jagħtu kompetenza esklużiva lill-Unjoni f'qasam speċifiku, l-Unjoni biss tista' tilleġisla u tadotta atti legalment vinkolanti, u l-Istati Membri jkunu jistgħu jagħmlu dan biss jekk jingħataw is-setgħa mill-Unjoni jew biex jimplimentaw l-atti ta' l-Unjoni. 2. Meta t-Trattati jagħtu lill-Unjoni kompetenza kondiviża ma' l-Istati Membri f'qasam speċifiku, l-Unjoni u l-Istati Membri jistgħu jilleġislaw u jadottaw atti legalment vinkolanti f'dak il-qasam. L-Istati Membri għandhom jeżerċitaw il-kompetenza tagħhom sal-punt fejn l-Unjoni ma tkunx eżerċitat tagħha. L-Istati Membri għandhom jeżerċitaw il-kompetenza tagħhom mill-ġdid sal-punt fejn l-Unjoni tkun iddeċidiet li tieqaf teżerċita tagħha. 3. L-Istati Membri għandhom jikkoordinaw il-politika ekonomika u ta' l-impjieg tagħhom skond l-arranġamenti previsti f' dan it-Trattat, li l-Unjoni tkun kompetenti li tiddefinixxi. 4. L-Unjoni għandu jkollha l-kompetenza, skond id-dispożizzjonijiet tat-Trattat dwar l-Unjoni Ewropea, li tiddefinixxi u timplimenta politika barranija u ta' sigurtà komuni, inkluża d-definizzjoni progressiva ta' politika ta' difiża komuni. 5. F'ċerti oqsma u skond il-kondizzjonijiet previsti fit-Trattati, l-Unjoni għandu jkollha l-kompetenza li tieħu azzjonijiet biex tagħti appoġġ, tikkoordina jew tissupplimenta l-azzjonijiet ta' l-Istati Membri, madankollu mingħajr ma tissostitwihom fil-kompetenza tagħhom f'dawn l-oqsma. L-atti legalment vinkolanti ta' l-Unjoni adottati abbażi tad-dispożizzjonijiet fit-Trattati dwar dawn l-oqsma m' għandux ikun fihom l-armonizzazzjoni tal-liġijiet u r-regolamenti ta' l-Istati Membri. 6. Il-kamp ta' l-applikazzjoni u l-arranġamenti għall-eżerċizzju tal-kompetenzi ta' l-Unjoni għandhom jiġu determinati mid-dispożizzjonijiet tat-Trattati relatati għal kull qasam. Artikolu 2 B 1. L-Unjoni għandha kompetenza esklużiva fl-oqsma li ġejjin: a) l-unjoni doganali; b) l-istabbiliment tar-regoli tal-kompetizzjoni meħtieġa għall-funzjonament tas-suq intern; ċ) il-politika monetarja għall-Istati Membri li l-munita tagħhom hija l-euro; d) il-konservazzjoni tar-riżorsi bijoloġiċi tal-baħar fil-qafas tal-politika komuni tas-sajd; e) il-politika kummerċjali komuni. 2. L-Unjoni għandha wkoll kompetenza esklużiva li tikkonkludi ftehim internazzjonali meta l-konklużjoni tiegħu tkun prevista f'att leġislattiv ta' l-Unjoni, jew tkun meħtieġa sabiex l-Unjoni tkun tista' teżerċita l-kompetenza interna tagħha, jew sal-punt fejn il-konklużjoni tiegħu tista' tolqot xi regoli komuni jew tbiddel il-kamp ta' l-applikazzjoni tagħhom. Artikolu 2 C 1. L-Unjoni għandha kompetenza kondiviża ma' l-Istati Membri fejn it-Trattati jtuha kompetenza li ma tirrigwardax l-oqsma previsti fl-Artikoli 2 B u 2 E. 2. Il-kompetenza kondiviża bejn l-Unjoni u l-Istati Membri tapplika għall-oqsma prinċipali li ġejjin: a) is-suq intern; b) il-politika soċjali, għall-aspetti definiti f'dan it-Trattat; ċ) il-koeżjoni ekonomika, soċjali u territorjali; d) l-agrikoltura u s-sajd, eskluża l-konservazzjoni tar-riżorsi bijoloġiċi tal-baħar; e) l-ambjent; f) il-protezzjoni tal-konsumatur; g) it-trasport; h) in-netwerks trans-Ewropej; i) l-enerġija; j) l-ispazju ta' libertà, sigurtà u ġustizzja; k) l-interessi komuni ta' sigurtà f'materji ta' saħħa pubblika, għall-aspetti definiti f'dan it-Trattat. 3. Fl-oqsma tar-riċerka, l-iżvilupp teknoloġiku u l-ispazju, l-Unjoni għandha l-kompetenza biex tieħu azzjonijiet, b'mod partikolari biex tiddefinixxi u timplimenta programmi mingħajr ma' l-eżerċizzju ta' din il-kompetenza ma jkun jista' jimpedixxi lill-Istati Membri milli jeżerċitaw tagħhom. 4. Fl-oqsma tal-kooperazzjoni għall-iżvilupp u ta' l-għajnuna umanitarja, l-Unjoni għandha l-kompetenza biex tieħu azzjonijiet u tmexxi politika komuni mingħajr ma l-eżerċizzju ta' dik il-kompetenza jkun jista' jimpedixxi lill-Istati Membri milli jeżerċitaw tagħhom. Artikolu 2 D 1. L-Istati Membri għandhom jikkoordinaw il-politika ekonomika tagħhom fi ħdan l-Unjoni. Għal dan il-għan, il-Kunsill għandu jadotta miżuri, b'mod partikolari linji gwida ġenerali għal din il-politika. Dispożizzjonijiet speċifiċi għandhom japplikaw għal dawk l-Istati Membri li l-munita tagħhom hija l-euro. 2. L-Unjoni għandha tieħu miżuri sabiex tassigura l-koordinazzjoni tal-politika dwar l-impjieg ta' l-Istati Membri, partikolarment billi tiddefinixxi linji gwida għal din il-politika. 3. L-Unjoni tista' tieħu inizjattivi biex tassigura l-koordinazzjoni tal-politika soċjali ta' l-Istati Membri. Artikolu 2 E L-Unjoni għandha kompetenza li tieħu azzjonijiet biex tappoġġa, tikkoordina jew tissupplimenta l-azzjoni ta' l-Istati Membri. Fil-livell Ewropew, l-oqsma ta' dawn l-azzjonijiet għandhom ikunu: a) il-protezzjoni u t-titjib tas-saħħa tal-bniedem; b) l-industrija; ċ) il-kultura; d) it-turiżmu; e) l-edukazzjoni, il-formazzjoni vokazzjonali, iż-żgħażagħ u l-isport; f) il-protezzjoni ċivili; g) il-kooperazzjoni amministrattiva." DISPOŻIZZJONIJIET TA' APPLIKAZZJONI ĠENERALI 13) Għandhom jiddaħħlu t-titolu u l-Artikolu 2 F li ġejjin: "TITOLU II DISPOŻIZZJONIJIET TA' APPLIKAZZJONI ĠENERALI Artikolu 2 F L-Unjoni għandha tara li jkun hemm koerenza bejn il-politika u l-attivitajiet differenti tagħha, b'kont meħud ta' l-objettivi kollha tagħha u skond il-prinċipju ta' l-għoti tal-kompetenzi." 14) L-Artikolu 3(1) għandu jiġi rrevokat. Il-paragrafu 2 għandu jiġi emendat hekk: il-kliem "... l-attivitajiet (...) msemmija f'dan l-Artikolu" għandhom jiġu ssostitwiti bi "... l-azzjonijiet tagħha," u l-paragrafu jibqa' mingħajr numru. 15) It-test ta' l-Artikolu 4 isir l-Artikolu 97b. Dan qed jiġi emendat kif jidher fil-punt 85). 16) L-Artikolu 5 għandu jiġi rrevokat; dan jiġi sostitwit mill-Artikolu 3b tat-Trattat dwar l-Unjoni Ewropea . 17) Għandu jiddaħħal Artikolu 5a : "Artikolu 5a Fid-definizzjoni u fl-implimentazzjoni tal-politika u l-azzjonijiet tagħha, l-Unjoni għandha tieħu kont tal-ħtiġijiet marbuta mal-promozzjoni ta' livell għoli ta' impjieg, mal-garanzija ta' protezzjoni soċjali xierqa, mal-ġlieda kontra l-esklużjoni soċjali kif ukoll ma' livell għoli ta' edukazzjoni, taħriġ u protezzjoni tas-saħħa tal-bniedem." 18) Għandu jiddaħħal Artikolu 5b: "Artikolu 5b Fid-definizzjoni u fl-implimentazzjoni tal-politika u l-azzjonijiet tagħha, l-Unjoni għandha tfittex li tiġġieled kull diskriminazzjoni bbażata fuq is-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali." 19) Fl-Artikolu 6, il-kliem "imsemmija f'Artikolu 3" għandhom jitħassru. 20) Għandu jiddaħħal Artikolu 6a bil-formulazzjoni ta' l-Artikolu 153(2). 21) Għandu jiddaħħal Artikolu 6b bil-formulazzjoni tat-termini normattivi tal-Protokoll dwar il-protezzjoni u l-benessri ta' l-annimali; il-kliem ", tas-sajd," għandhom jiddaħħlu wara "l-agrikoltura," il-kliem "...u r-riċerka," għandhom jiġu ssostitwiti bi "...ir-riċerka u l-iżvilupp teknoloġiku u ta' l-ispazju," u l-kliem "bħala esseri sensibbli," għandhom jiddaħħlu wara "...tal-benessri ta' l-annimali". 22) L-Artikoli 7 sa 10 A għandhom jiġu rrevokati. L-Artikoli 11 u 11 A għandhom jiġu ssostitwiti mill-Artikoli 10 tat-Trattat dwar l-Unjoni Ewropea u mill-Artikoli 280 A sa 280 I tat-Trattat dwar il-Funzjonament ta' l-Unjoni Ewropea, kif jidher hawn isfel fl-Artikolu 1 punt 22) ta' dan it-Trattat u hawn isfel fil-punt 278). 23) It-test ta' l-Artikolu 12 isir l-Artikolu 16 D. 24) It-test ta' l-Artikolu 13 għandu jsir l-Artikolu 16 E. Huwa għandu jiġi emendat kif indikat hawn taħt fil-punt 33). 25) It-test ta' l-Artikolu 14 għandu jsir l-Artikolu 22a. Huwa għandu jiġi emendat kif indikat hawn taħt fil-punt 41). 26) It-test ta' l-Artikolu 15 għandu jsir l-Artikolu 22b. Huwa għandu jiġi emendat kif indikat hawn taħt fil-punt 42). 27) L-Artikolu 16 għandu jiġi emendat kif ġej: a) fil-bidu ta' l-Artikoli il-kliem "mingħajr preġudizzju għall-Artikoli 73, 86 u 87 ..." għandhom jinbidlu bi "mingħajr preġudizzju għall-Artikolu 3a tat-Trattat dwar l-Unjoni Ewropea u l-Artikoli 73, 86 u 87 ta' dan it-Trattat,.."; b) fit-tmiem ta' l-ewwel sentenza, il-kliem "... u kondizzjonijiet li jippermettulhom li jwettqu l-missjonijiet tagħhom." għandhom jiġu ssostitwiti bi "... u kondizzjonijiet, b'mod partikolari ekonomiċi u finanzjarji, li jippermettulhom iwettqu l-missjonijiet tagħhom."; ċ) is-sentenza l-ġdida li ġejja għandha tiżdied: "Il-Parlament Ewropew u l-Kunsill, li jaġixxu permezz ta' regolamenti skond il-proċedura leġislattiva ordinarja, għandhom jistabbilixxu dawn il-prinċipji u jistabbilixxu dawn il-kondizzjonijiet mingħajr preġudizzju għall-kompetenza ta' l-Istati Membri skond it-Trattati, li jipprovdu, jikkummissjonaw u jiffinanzjaw dawn is-servizzi." 28) Għandu jiddaħħal Artikolu 16 A bil-formulazzjoni ta' l-Artikolu 255; dan għandu jiġi emendat kif ġej: a) il-paragrafu 1 għandu jkun preċedut mit-test li ġej, fejn il-paragrafu 1 għandu jiġi nnumerat mill-ġdid bħala 3 u l-paragrafi 2 u 3 għandhom isiru subparagrafi: "1. Sabiex tiġi promossa t-tmexxija tajba u sabiex tiġi assigurata l-parteċipazzjoni tas-soċjetà ċivili, l-istituzzjonijiet, il-korpi u l-organi ta' l-Unjoni għandhom iwettqu x-xogħol tagħhom b'mod kemm jista' jkun miftuħ. 2. Il-Parlament Ewropew, kif ukoll il-Kunsill meta jkun qiegħed jikkunsidra u jivvota dwar abbozz ta' att leġislattiv, għandhom jiltaqgħu fil-pubbliku." b) fil-paragrafu 1, innumerat mill-ġdid bħala 3, li jsir l-ewwel subparagrafu tal-paragrafu 3, il-kliem "tal-Parlament Ewropew, tal-Kunsill u tal-kummissjoni" għandhom jiġu ssostitwiti bi "ta' l-istituzzjonijiet, il-korpi u l-organi ta' l-Unjoni, ikun xi jkun il-mezz tagħhom" u l-kliem "skond il-paragrafi 2 u 3" għandhom jiġu ssostitwiti bi "skond dan il-paragrafu"; ċ) fil-paragrafu 2, li għandu jsir it-tieni subparagrafu tal-paragrafu 1, innumerat mill-ġdid bħala 3, il-kliem "permezz ta' regolamenti" għandhom jiddaħħlu wara "jiġu stabbiliti" u l-kliem "fi żmien sentejn mid-dħul fis-seħħ tat-Trattat ta' Amsterdam" għandhom jitħassru; d) fil-paragrafu 3, li għandu jsir it-tielet subparagrafu tal-paragrafu 1, innumerat mill-ġdid bħala 3, il-kliem "... msemmija hawn fuq għandha telabora..." għandhom jiġu ssostitwiti bi "... għandha tassigura t-trasparenza tal-ħidma tagħha u telabora...", il-kliem "..., skond ir-regolamenti previst fit-tieni subparagrafu" għandhom jiddaħħlu fi tmiem is-subparagrafu u ż-żewġ subparagrafi ġodda li ġejjin għandhom jiżdiedu: "Il-Qorti tal-Ġustizzja ta' l-Unjoni Ewropea, il-Bank Ċentrali Ewropew u l-Bank Ewropew ta' l-Investiment għandhom ikunu soġġetti għal dan il-paragrafu biss meta jeżerċitaw il-kompiti amministrattivi tagħhom. Il-Parlament Ewropew u l-Kunsill għandhom jassiguraw il-pubblikazzjoni tad-dokumenti dwar il-proċeduri leġislattivi skond il-kondizzjonijiet previsti fir-Regolament imsemmi fit-tieni subparagrafu." 29) Artikolu 16 B għandu jiddaħħal, li jissostitwixxi l-Artikolu 286: "Artikolu 16 B 1. Kull persuna għandu jkollha d-dritt għall-protezzjoni ta' data personali li tirrigwardaha. 2. Il-Parlament Ewropew u l-Kunsill, li jaġixxu skond il-proċedura leġisltattiva ordinarja, għandhom jistabbilixxu r-regoli li għandhom x'jaqsmu mal-protezzjoni ta' l-individwi fir-rigward ta' l-ipproċessar ta' data personali mill-istituzzjonijiet, il-korpi u l-organi ta' l-Unjoni, kif ukoll mill-Istati Membri meta jwettqu attivitajiet li jaqgħu fil-kamp ta' applikazzjoni tad-dritt ta' l-Unjoni, u mal-moviment liberu ta' din id-data. Il-ħarsien ta' dawn ir-regoli għandu jkun soġġett għall-kontroll minn awtoritajiet indipendenti. Ir-regoli adottati abbażi ta' dan l-Artikolu għandhom ikunu mingħajr preġudizzju għar-regoli speċifiċi previsti fl-Artikolu 25a tat-Trattat dwar l-Unjoni Ewropea." 30) L-Artikolu 16 C il-ġdid li ġej għandu jiddaħħal: "Artikolu 16 C 1. L-Unjoni tirrispetta u ma tippreġudikax l-istatus li jgawdu minnu, taħt il-liġi nazzjonali, il-knejjes u l-assoċjazzjonijiet jew il-komunitajiet reliġjużi fl-Istati Membri. 2. L-Unjoni tirrispetta wkoll l-istatus li jgawdu minnu, taħt il-liġi nazzjonali l-organizzazzjonijiet filosofiċi u mhux konfessjonali. 3. Waqt li tirrikonoxxi l-identità u l-kontribuzzjoni speċifika tagħhom, l-Unjoni għandha żżomm djalogu miftuħ, trasparenti u regolari ma' dawn il-knejjes u organizzazzjonijiet." NON-DISKRIMINAZZJONI U ĊITTADINANZA 31) L-intestatura tat-tieni parti għandha tiġi ssostitwita bl-intestatura li ġejja: "NON-DISKRIMINAZZJONI U ĊITTADINANZA TA' L-UNJONI". 32) Għandu jiddaħħal Artikolu 16 D bil-formulazzjoni ta' l-Artikolu 12. 33) Għandu jiddaħħal Artikolu 16 E, bil-formulazzjoni ta' l-Artikolu 13; fil-paragrafu 2, il-kliem "...meta l-Kunsill jadotta..." għandhom jiġu ssostitwiti bi "... il-Parlament Ewropew u l-Kunsill, li jaġixxu skond il-proċedura leġislattiva ordinarja, jistgħu jadottaw il-prinċipji bażiċi..." u l-kliem fit-tmiem "..., huwa għandu jaġixxi skond il-proċedura fl-Artikolu 251" għandhom jitħassru. 34) L-Artikolu 17 għandu jiġi emendat kif ġej: a) fil-paragrafu 1, il-kelma "tikkumplimenta" għandha tiġi ssostiwita bi "tiżdied ma'"; b) il-paragrafu 2 għandu jiġi ssostitwit bit-test li ġej: "2. Iċ-ċittadini ta' l-Unjoni għandhom igawdu d-drittijiet u jintrabtu bid-dmirijiet previsti fit-Trattati. Huma għandhom, fost l-oħrajn: a) id-dritt ta' moviment liberu u d-dritt ta' residenza libera fit-territorju ta' l-Istati Membri; b) id-dritt tal-vot u d-dritt li joħorġu bħala kandidati fl-elezzjonijiet tal-Parlament Ewropew kif ukoll fl-elezzjonijiet muniċipali fl-Istat Membru fejn huma jirrisjedu, taħt l-istess kondizzjonijiet bħaċ-ċittadini ta' dak l-Istat; ċ) id-dritt li jgawdu, fit-territorju ta' pajjiż terz fejn l-Istat Membru li tiegħu huma ċittadini ma jkunx rappreżentat, mill-protezzjoni ta' l-awtoritajiet diplomatiċi u konsulari ta' kwalunkwe Stat Membru, taħt l-istess kondizzjonijiet bħaċ-ċittadini ta' dak l-Istat; d) id-dritt li jressqu petizzjoni lill-Parlament Ewropew, id-dritt li jirrikorru għall-Ombudsman Ewropew, kif ukoll id-dritt li jindirizzaw lill-istituzzjonijiet u l-korpi konsultattivi ta' l-Unjoni fi kwalunkwe lingwa tat-Trattat u d-dritt li jirċievu tweġiba bl-istess lingwa. Dawn id-drittijiet għandhom ikunu eżerċitati skond il-kondizzjonijiet u fil-limiti definiti fit-Trattati u permezz tal-miżuri adottati għall-applikazzjoni tagħhom." 35) L-Artikolu 18 għandu jiġi emendat kif ġej: (a) fil-paragrafu 2, il-kliem "... il-Kunsill jista' jadotta..." għandhom jiġu ssostitwiti bi "...il-Parlament Ewropew u l-Kunsill, li jaġixxu skond il-proċedura leġislattiva ordinarja, jistgħu jadottaw ..." u l-aħħar sentenza għandha titħassar; (b) il-paragrafu 3 għandu jiġi ssostitwit bit-test li ġej: "3. Għall-istess finijiet previsti fil-paragrafu 1, u biss jekk it-Trattati jkunu pprevedew is-setgħat meħtieġa, il-Kunsill, li jaġixxi skond il-proċedura leġislattiva speċjali, jista' jadotta miżuri li jikkonċernaw is-sigurtà soċjali jew il-protezzjoni soċjali. Il-Kunsill għandu jaġixxi b'mod unanimu wara li jikkonsulta mal-Parlament Ewropew." 36) Fl-Artikolu 20, il-kliem "..jistabbilixxu r-regoli neċessarji bejniethom u..." għandhom jiġu ssostitwiti bi "...jieħdu d-dispożizzjonijiet meħtieġa u ...". Is-subparagrafu l-ġdid li ġej għandu jiżdied: "Il-Kunsill, li jaġixxi skond il-proċedura leġislattiva speċjali u wara konsultazzjoni mal-Parlament Ewropew, jista' jadotta direttivi li jistabbilixxu l-miżuri ta' koordinazzjoni u ta' kooperazzjoni meħtieġa biex jiffaċilitaw din il-protezzjoni." 37) Fl-Artikolu 21, l-ewwel subparagrafu l-ġdid għandu jiddaħħal: "Il-Parlament Ewropew u l-Kunsill, li jaġixxu permezz ta' regolament skond il-proċedura leġislattiva ordinarja, għandhom jadottaw id-dispożizzjonijiet dwar il-proċeduri u l-kondizzjonijiet meħtieġa għall-preżentazzjoni ta' inizjattiva taċ-ċittadini skond l-Artikolu 8B tat-Trattat dwar l-Unjoni Ewropea, inkluż in-numru minimu ta' Stati Membri li minnhom iridu jiġu ċ-ċittadini li jippreżentawha." 38) Fl-Artikolu 22, it-tieni subparagrafu, il-kliem "...mad-drittijiet previsti f'din il-Parti, u jirrakkommandahom lill-Istati Membri għall-adozzjoni skond il-ħtiġijiet kostituzzjonali rispettivi tagħhom ..." għandhom jiġu ssostitwiti bi "...mad-drittijiet elenkati fl-Artikolu 17(2). Dawn id-dispożizzjonijiet għandhom jidħlu fis-seħħ wara l-approvazzjoni tagħhom mill-Istati Membri skond il-ħtiġijiet kostituzzjonali rispettivi tagħhom.". 39) Fl-intestatura tat-tielet parti, il-kliem "U AZZJONIJIET INTERNI" għandhom jiżdiedu wara "POLITIKA". SUQ INTERN 40) It-titolu I, intitolat "IS-SUQ INTERN", għandu jiddaħħal fil-bidu tat-tielet parti. 41) L-Artikolu 22a għandu jiddaħħal, bil-formulazzjoni ta' l-Artikolu 14; Il-paragrafu 1 għandu jiġi ssostitwit bit-test li ġej: "1. L-Unjoni għandha tadotta miżuri bil-ħsieb li tistabbilixxi jew li tassigura l-funzjonament tas-suq intern, skond id-dispożizzjonijiet rilevanti tat-Trattati." 42) L-Artikolu 22b għandu jiddaħħal, bil-formulazzjoni ta' l-Artikolu 15; Fl-ewwel subparagrafu, il-kliem "matul il-perjodu ta' l-istabbiliment" għandhom jiġu ssostiwiti bi "għall-istabbiliment...". 43) It-Titolu I dwar il-moviment liberu tal-merkanzija għandu jiġi nnumerat mill-ġdid bħala "Ia". 44) Fl-Artikolu 23(1), il-kliem "... hija bażata fuq..." għandhom jiġi ssostitwiti bi "tinkludi". 45) Il-kapitolu 1a għandu jiddaħħal wara l-Artikolu 27, intitolat "KOOPERAZZJONI DOGANALI", u l-Artikolu 27a għandu jiddaħħal bil-formulazzjoni ta' l-Artikolu 135, fejn l-aħħar sentenza ta' dan l-Artikolu 135 għandha titħassar. AGRIKOLTURA U SAJD 46) Fl-intestatura tat-Titolu II, il-kliem "U SAJD" għandhom jiżdiedu. 47) L-Artikolu 32 għandu jiġi emendat kif ġej: a) fil-paragrafu 1, l-ewwel subparagrafu l-ġdid li ġej għandu jiddaħħal: "1. L-Unjoni għandha tiddefinixxi u timplimenta politika komuni ta' l-agrikoltura u s-sajd." , fejn it-test attwali tal-paragrafu 1 għandu jsir it-tieni subparagrafu. Fl-ewwel sentenza tat-tieni subparagrafu, il-kliem ", u tas-sajd" għandhom jiddaħħlu wara l-kelma "agrikoli" u s-sentenza li ġejja għandha tiżdied bħala l-aħħar sentenza tas-subparagrafu: "Ir-referenzi għall-politika agrikola komuni jew għall-agrikoltura u l-użu tat-terminu "agrikola", għandhom jinftehmu bħala li jirreferu wkoll għas-sajd, b'kont meħud tal-karatteristiċi speċifiċi ta' dan is-settur." b) fil-paragrafu 2, il-kliem "... jew il-funzjonament ..." għandhom jiddaħħlu wara l-kelma "istabbiliment". ċ) Fil-paragrafu 3 il-kliem "ta' dan it-trattat" għandhom jitħassru. 48) L-Artikolu 36 għandu jiġi emendat kif ġej: a) fl-ewwel subparagrafu, il-kliem "mill-Parlament Ewropew u" għandhom jiddaħħlu quddiem il-kliem "mill-Kunsill" u r-referenza għall-paragrafu 3 għandha titħassar. b) fit-tieni subparagrafu is-sentenza introduttiva għandha tiġi sostiwita bis-sentenza li ġejja: "Il-Kunsill, fuq proposta tal-Kummissjoni, jista’ jawtorizza l-għoti ta’ għajnuna:" 49) L-Artikolu 37 għandu jiġi emendat kif ġej: a) il-paragrafu 1 għandu jitħassar. b) il-paragrafu 2 għandu jiġi nnumerat mill-ġdid bħala "1"; il-parti tas-sentenza "Fi żmien sentejn mid-dħul fis-seħħ ta' dan it-Trattat, il-Kummissjoni, wara li tikkonsulta mal-Kumitat Ekonomiku u Soċjali u waqt li tikkonsidra x-xogħol tal-konferenza ipprovdut fil-paragrafu 1, għandha tissottometti proposti..." għandha tiġi ssostitwita bi "Il-Kummissjoni għandha tippreżenta proposti..."; u t-tielet subparagrafu għandu jitħassar; ċ) il-paragrafi li ġejjin għandhom jiddaħħlu bħala l-paragrafi 2 u 3 l-ġodda, u l-paragrafi ta' wara jiġu nnumerati b' konsegwenza : "2. Il-Parlament Ewropew u l-Kunsill, li jaġixxu skond il-proċedura leġisltattiva ordinarja u wara konsultazzjoni mal-Kumitat Ekonomiku u Soċjali, għandhom jistabbilixxu l-organizzazzjoni komuni tas-swieq agrikoli prevista fl-Artikolu 34(1) kif ukoll id-dispożizzjonijiet l-oħra meħtieġa għall-kisba ta' l-objettivi tal-politika agrikola komuni u l-politika komuni tas-sajd. 3. Il-Kunsill, fuq proposta tal-Kummissjoni, għandu jadotta l-miżuri dwar l-iffissar tal-prezzijiet, l-imposti, l-għajnuna u l-limitazzjonijiet kwantitattivi, kif ukoll dwar l-iffissar u l-allokazzjoni ta' opportunitajiet tas-sajd." d) fl-ewwel subparagrafu tal-paragrafu 3 innumerat mill-ġdid 4, il-kliem "il-Kunsill b'votazzjoni tal-maġġoranza kkwalifikata jista' bil-kondizzjonijiet previsti fil-paragrafu ta' qabel jissostitwixxi organizzazzjonijiet nazzjonali tas-suq bl-organizzazzjoni komuni..." għandhom jiġu ssostitwiti bi "Skond il-paragrafu 2, l-organizzazzjonijiet nazzjonali tas-suq jistgħu jiġu ssostitwiti bl-organizzazzjoni komuni ..."; e) fl-ewwel parti tas-sentenza tal-paragrafu 4 innumerat mill-ġdid 5, l-emenda ma tapplikax għall-Malti. MOVIMENT LIBERU TAL-ĦADDIEMA 50) L-Artikolu 39(3)(d) għandu jiġi fformulat mill-ġdid, kif ġej: "li jibqa' fit-territorju ta' Stat Membru wara li jkun okkupa impjieg hemm, soġġett għal kondizzjonijiet f' regolamenti implimentattivi li għandhom jitħejjew mill-Kummissjoni". 51) L-Artikolu 42 għandu jiġi emendat kif ġej: a) fl-ewwel subparagrafu, il-kliem "...lill-ħaddiema migranti u lid-dipendenti tagħhom:" għandhom jiġu ssostitwiti bi "il-ħaddiema migranti impjegati u dawk li jaħdmu għal rashom u d-dipendenti tagħhom:" b) l-aħħar subparagrafu għandu jiġi ssostitwit bit-test li ġej: "Meta membru tal-Kunsill jiddikjara li abbozz ta' att leġislattiv imsemmi fl-ewwel subparagrafu jkun jaffettwa aspetti importanti tas-sistema ta' sigurtà soċjali tiegħu, inkluż il-kamp ta' applikazzjoni, l-ispiża jew l-istruttura finanzjarja tagħha, jew ikun jaffettwa l-ekwilibriju finanzjarju ta' dik is-sistema, huwa jista' jitlob li l-kwistjoni titressaq quddiem il-Kunsill Ewropew. F'dan il-każ, il-proċedura leġislattiva ordinarja għandha tiġi sospiża. Wara diskussjoni, il-Kunsill Ewropew għandu, fi żmien erba' xhur minn din is-sospensjoni, jew: a) jirreferi l-abbozz lura lill-Kunsill, li għandu jtemm is-sospensjoni tal-proċedura leġislattiva ordinarja, jew b) ma jieħu l-ebda azzjoni jew jitlob lill-Kummissjoni biex tippreżenta proposta ġdida; f'dak il-każ, l-att propost oriġinarjament għandu jitqies li ma jkunx ġie adottat." ID-DRITT TA' STABBILIMENT 52) Fl-Artikolu 44(2), il-kliem "il-Parlament Ewropew," għandhom jiżdiedu fil-bidu ta' l-ewwel subparagrafu. 53) Fl-Artikolu 45, it-tieni subparagrafu, il-kliem "Il-Kunsill, b'vot tal-maġġoranza kwalifikata fuq proposta tal-Kummissjoni, jista' jeżenta..." għandhom jiġu ssostitwiti bi "Il-Parlament Ewropew u l-Kunsill, li jaġixxu skond il-proċedura leġislattiva ordinarja, jistgħu jeżentaw...". 54) L-Artikolu 47 għandu jiġi emendat kif ġej: a) is-sentenza li ġejja għandha tiżdied fit-tmiem tal-paragrafu 1: "kif ukoll għall-koordinazzjoni tal-liġijiet, regolamenti u dispożizzjonijiet amministrattivi ta' l-Istati Membri dwar il-bidu u t-tkomplija ta' l-attivitajiet ta' dawk li jaħdmu għal rashom." b) il-paragrafu 2 għandu jitħassar u l-paragrafu 3 għandu jiġi nnumerat mill-ġdid bħala "2"; il-kliem "għandha tkun" għandha tiġi ssostitwita bi "hija". 55) L-Artikolu 48a għandu jiddaħħal, bil-formulazzjoni ta' l-Artikolu 294; IS-SERVIZZI 56) L-Artikolu 49 għandu jiġi emendat kif ġej: a) fl-ewwel subparagrafu, il-kliem "Stat tal-Komunità" għandhom jiġu ssostiwiti bi "Stat Membru"; b) fit-tieni subparagrafu, il-kliem "Il-Kunsill jista', b'maġġoranza kwalifikata fuq proposta mill-Kummissjoni, jestendu..." għandhom jiġu ssostitwiti bi "Il-Parlament Ewropew u l-Kunsill, li jaġixxu skond il-proċedura leġislattiva ordinarja, jistgħu jestendu...". 57) Fl-Artikolu 50, it-tielet subparagrafu, il-kliem "fil-pajjiż" għandhom jiġu sostitiwiti bi "fl-Istat Membru" u l-kliem "dak il-pajjiż" għandhom jiġu sostitiwiti bi "dan l-Istat". 58) Fl-Artikolu 52(1), il-kliem "...il-Kunsill b'maġġoranza kwalifikata, fuq proposta tal-Kummissjoni u wara li jiġu kkonsultati l-Kumitat Ekonomiku u Soċjali u l-Parlament Ewropew, għandu..." għandhom jiġu ssostitwiti bi "...il-Parlament Ewropew u l-Kunsill, li jaġixxu skond il-proċedura leġislattiva ordinarja, u wara konsultazzjoni mal-Kumitat Ekonomiku u Soċjali, għandhom, b'maġġoranza kwalifikata...". 59) Fl-Artikolu 53, il-kliem "... jiddikjaraw ruħhom disposti li jipproċedu għal-liberaliżżazzjoni tas- ..." għandhom jiġu ssostitwiti bi "...jagħmlu ħilithom biex jilliberalizzaw is-...". KAPITAL 60) Fl-Artikolu 57(2), il-kliem "... il-Kunsill jista', filwaqt li jaġixxi b'maġġoranza kwalifikata fuq proposta tal-Kummissjoni, jadotta miżuri ..." għandhom jiġu sostiwiti bi "... il-Parlament Ewropew u l-Kunsill, filwaqt li jaġixxu skond il-proċedura leġislattiva ordinarja, għandhom jadottaw il-miżuri..." u l-aħħar sentenza tal-paragrafu 2 issir il-paragrafu 3 li għandha taqra kif ġej: "3. B'deroga mill-paragrafu 2, il-Kunsill biss, li jaġixxi skond il-proċedura leġislattiva speċjali, b'unanimità u wara konsultazzjoni mal-Parlament Ewropew, jista' jadotta miżuri li jikkostitwixxu pass lura fid-dritt ta' l-Unjoni fir-rigward tal-liberalizzazzjoni tal-moviment tal-kapital lejn jew minn pajjiżi terzi." 61) Fl-Artikolu 58, il-paragrafu 4 l-ġdid li ġej għandu jiżdied: "4. Fin-nuqqas ta' miżuri f'applikazzjoni ta' l-Artikolu 57(3), il-Kummissjoni jew, fin-nuqqas ta' deċiżjoni tal-Kummissjoni fi żmien tliet xhur mit-talba ta' l-Istat Membru kkonċernat, il-Kunsill, jista' jadotta deċiżjoni li tiddikjara li l-miżuri fiskali restrittivi adottati minn Stat Membru li jikkonċernaw pajjiż terz wieħed jew aktar, għandhom ikunu kkunsidrati kompatibbli mat-Trattati ġaladarba dawn ikunu ġustifikati minn wieħed mill-objettivi ta' l-Unjoni u jkunu kompatibbli mal-funzjonament tajjeb tas-suq intern. Il-Kunsill għandu jaġixxi b'mod unanimu fuq talba minn Stat Membru." 62) L-Artikolu 60 għandu jsir l-Artikolu 61 H. Huwa għandu jiġi emendat kif indikat hawn taħt fil-punt 64). L-ISPAZJU TA' LIBERTÀ, SIGURTÀ U ĠUSTIZZJA 63) Titolu IV, intitolat "L-ISPAZJU TA' LIBERTÀ, SIGURTÀ U ĠUSTIZZJA" għandu jissostitwixxi t-Titolu IV dwar il-visa, l-asil, l-immigrazzjoni u politika oħra relatati mal-moviment liberu ta' persuni. Dan it-titolu għandu jinkludi l-kapitoli li ġejjin: Kapitolu 1: Dispożizzjonijiet Ġenerali Kapitolu 2: Politika dwar il-kontrolli fil-fruntieri, l-asil u l-immigrazzjoni Kapitolu 3: Kooperazzjoni ġudizzjarja f'materji ċivili Kapitolu 4: Kooperazzjoni ġudizzjarja f'materji kriminali Kapitolu 5: Kooperazzjoni tal-pulizija DISPOŻIZZJONIJIET ĠENERALI 64) L-Artikolu 61 għandu jiġi ssostitwit bil-Kapitolu 1 u l-Artikoli 61 sa 61 I li ġejjin. L-Artikolu 61 jissostitwixxi wkoll l-Artikolu 29 tat-Trattat attwali dwar l-Unjoni Ewropea, l-Artikolu 61 D jissostitwixxi l-Artikolu 36, l-Artikolu 61 E jissostitwixxi l-Artikolu 64(1) tat-Trattat dwar l-Unjoni Ewropea u l-Artikolu 33 tat-Trattat attwali dwar l-Unjoni Ewropea, l-Artikolu 61 G jissostitwixxi l-Artikolu 66 tat-Trattat li jistabbilixxi l-Komunità Ewropea u l-Artikolu 61 H jieħu l-Artikolu 60 ta' dan l-aħħar Trattat, kif jidher fil-punt 62) hawn isfel. "KAPITOLU 1 DISPOŻIZZJONIJIET ĠENERALI Artikolu 61 1. L-Unjoni għandha tikkonsisti fi spazju ta' libertà, sigurtà u ġustizzja b'rispett għad-drittijiet fundamentali u s-sistemi u t-tradizzjonijiet legali differenti ta' l-Istati Membri. 2. L-Unjoni għandha tassigura li ma jkunx hemm kontrolli fuq il-persuni fil-fruntieri interni u għandha tiżviluppa politika komuni dwar l-asil, l-immigrazzjoni u l-kontroll fil-fruntieri esterni ibbażata fuq is-solidarjetà bejn l-Istati Membri, li tkun ġusta lejn iċ-ċittadini ta' pajjiżi terzi. Għall-finijiet ta' dan it-titolu, persuni apolidi għandhom jiġu trattati bħala ċittadini ta' pajjiżi terzi. 3. L-Unjoni għandha tagħmel ħilitha sabiex tassigura livell għoli ta' sigurtà permezz ta' miżuri ta' prevenzjoni u ta' ġlieda kontra l-kriminalità, ir-razziżmu u l-ksenofobija, permezz ta' miżuri ta' koordinazzjoni u kooperazzjoni bejn l-awtoritajiet tal-pulizija u ġudizzjarji u awtoritajiet kompetenti oħrajn, kif ukoll permezz tar-rikonoxximent reċiproku ta' sentenzi f'materji kriminali u, jekk meħtieġ, permezz ta' l-approssimazzjoni ta' liġijiet kriminali. 4. L-Unjoni għandha tiffaċilita l-aċċess għall-ġustizzja, b'mod partikolari permezz tal-prinċipju tar-rikonoxximent reċiproku ta' deċiżjonijiet ġudizzjarji u extraġudizzjarji f'materji ċivili. Artikolu 61 A Il-Kunsill Ewropew għandu jiddefinixxi l-linji gwida strateġiċi għal ippjanar leġislattiv u operazzjonali fl-ispazju ta' libertà, sigurtà u ġustizzja. Artikolu 61 B Il-Parlamenti Nazzjonali għandhom jaraw li l-proposti u l-inizjattivi leġislattivi preżentati taħt il-Kapitoli 4 u 5 iħarsu l-prinċipju tas-sussidjarjetà, skond il-Protokoll dwar l-applikazzjoni tal-prinċipji tas-sussidjarjetà u l-proporzjonalità. Artikolu 61 C Mingħajr preġudizzju għall-Artikoli 226, 227 u 228, il-Kunsill jista', fuq proposta tal-Kummissjoni, jadotta miżuri li jistabbilixxu l-arranġamenti li permezz tagħhom l-Istati Membri, f'kollaborazzjoni mal-Kummissjoni, jagħmlu valutazzjoni oġġettiva u imparzjali ta' l-implimentazzjoni tal-politika ta' l-Unjoni prevista f'dan it-Titolu mill-awtoritajiet ta' l-Istati Membri, b'mod partikolari biex tiġi ffaċilitata l-applikazzjoni sħiħa tal-prinċipju tar-rikonoxximent reċiproku. Il-Parlament Ewropew u l-Parlamenti nazzjonali għandhom jinżammu infurmati bil-kontenut u bir-riżultati ta' din il-valutazzjoni. Artikolu 61 D Għandu jiġi stabbilit kumitat permanenti fil-Kunsill biex jassigura li kooperazzjoni operattiva dwar is-sigurtà interna tiġi promossa u msaħħa fi ħdan l-Unjoni. Mingħajr preġudizzju għall-Artikolu 207, għandu jiffaċilita l-koordinazzjoni ta' l-azzjoni ta' l-awtoritajiet kompetenti ta' l-Istati Membri. Ir-rappreżentanti tal-korpi u l-organi konċernati ta' l-Unjoni jistgħu jkunu involuti fil-proċedimenti ta' dan il-Kumitat. Il-Parlament Ewropew u l-Parlamenti nazzjonali għandhom jinżammu infurmati bil-proċedimenti. Artikolu 61 E Dan it-titolu m'għandux jolqot l-eżerċizzju tar-responsabbiltajiet ta' l-Istati Membri rigward iż-żamma ta' l-ordni pubbliku u s-salvagwardja tas-sigurtà interna. Artikolu 61 F L-Istati Membri għandu jkollhom l-għażla li jorganizzaw bejniethom u taħt ir-responsabbiltà tagħhom forom ta' kooperazzjoni u ta' koordinazzjoni kif iqisu xieraq bejn id-dipartimenti kompetenti ta' l-amministrazzjonijiet tagħhom responsabbli biex jassiguraw is-sigurtà nazzjonali. Artikolu 61 G Il-Kunsill għandu jadotta miżuri biex jassigura l-kooperazzjoni amministrattiva bejn is-servizzi kompetenti ta' l-Istati Membri fl-oqsma koperti b'dan it-Titolu, kif ukoll bejn dawk is-servizzi u l-Kummissjoni. Huwa għandu jaġixxi fuq proposta tal-Kummissjoni, soġġett għall-Artikolu 61 I, u wara konsultazzjoni mal-Parlament Ewropew. Artikolu 61 H Fejn meħtieġ biex jintlaħqu l-objettivi previsti fl-Artikolu 61, fir-rigward tal-prevenzjoni u l-ġlieda kontra t-terroriżmu u attivitajiet marbuta ma' dan, il-Parlament Ewropew u l-Kunsill, li jaġixxu permezz ta' regolament skond il-proċedura leġislattiva ordinarja, għandhom jiddefinixxu qafas għal miżuri amministrattivi fir-rigward tal-movimenti tal-kapital u tal-pagamenti, bħall-iffriżar ta' fondi, assi finanzjarji jew benefiċċji ekonomiċi li jappartjenu lil, jew li jkunu proprjetà ta', jew miżmuma minn, persuni fiżiċi jew ġuridiċi, gruppi jew entitajiet mhux statali. Il-Kunsill fuq proposta tal-Kummissjoni għandu jadotta miżuri sabiex jimplimenta l-qafas imsemmi fl-ewwel subparagrafu. L-atti previsti f'dan l-Artikolu għandhom jinkludu d-dispożizzjonijiet meħtieġa dwar salvagwardji legali. Artikolu 61 I L-atti previsti fil-Kapitoli 4 u 5, kif ukoll il-miżuri previsti fl-Artikolu 61 G li jassiguraw kooperazzjoni amministrattiva fl-oqsma koperti minn dawn il-kapitoli, għandhom jiġu adottati: a) fuq proposta tal-Kummissjoni, jew b) fuq l-inizjattiva ta' kwart mill-Istati Membri." KONTROLLI FIL-FRUNTIERI, ASIL U IMMIGRAZZJONI 65) L-Artikoli 62 sa 64 għandhom jiġu ssostitwiti bil-Kapitolu 2 u l-Artikoli 62 sa 63b li ġejjin. L-Artikolu 62 jissostitwixxi l-Artikolu 62, l-Artikolu 63 (1) u (2) jissostitwixxi l-Artikolu 63 punti 1 u 2, l-Artikolu 63(3) jissostitwixxi l-Artikolu 64(2), u l-Artikolu 63a jissostitwixxi l-Artikolu 63, punti 3 u 4: "KAPITOLU 2 POLITIKA DWAR KONTROLLI FIL-FRUNTIERI, L-ASIL U L-IMMIGRAZZJONI Artikolu 62 1. L-Unjoni għandha tiżviluppa politika bil-għan li: a) tassigura li ma jkun hemm l-ebda kontroll fuq persuni, tkun xi tkun iċ-ċittadinanza tagħhom, meta jaqsmu l-fruntieri interni; b) twettaq kontrolli fuq persuni u sorveljanza effiċjenti tal-qsim tal-fruntieri esterni; ċ) iddaħħal b'mod gradwali sistema integrata ta' ġestjoni għall-fruntieri esterni. 2. Għall-fini tal-paragrafu 1, il-Parlament Ewropew u l-Kunsill, li jaġixxu skond il-proċedura leġislattiva ordinarja, għandhom jadottaw il-miżuri meħtieġa dwar: a) il-politika komuni dwar viżi u permessi oħra ta' residenza għal permanenza qasira; b) il-kontrolli li huma soġġetti għalihom il-persuni li jaqsmu l-fruntieri esterni; ċ) il-kondizzjonijiet li taħthom iċ-ċittadini ta' pajjiżi terzi għandhom il-libertà li jivvjaġġaw fl-Unjoni għal żmien qasir; d) kwalunkwe miżura meħtieġa għall-istabbiliment gradwali ta' sistema integrata ta' ġestjoni għall-fruntieri esterni; e) in-nuqqas ta' kontroll fuq persuni, tkun xi tkun iċ-ċittadinanza tagħhom, meta jaqsmu l-fruntieri interni. 3. Jekk jidher li tkun meħtieġa azzjoni mill-Unjoni biex tiffaċilita l-eżerċizzju tad-dritt, previst fl-Artikolu 17(2)(a) u biss jekk it-Trattati jkunu pprovdew is-setgħat meħtieġa, il-Kunsill, li jaġixxi skond il-proċedura leġislattiva speċjali, jista' jadotta dispożizzjonijiet li jikkonċernaw il-passaporti, il-karti ta' l-identità, il-permessi ta' residenza jew kwalunkwe dokument ieħor relatat. Il-Kunsill għandu jaġixxi b'mod unanimu wara li jikkonsulta mal-Parlament Ewropew. 4. Dan l-Artikolu m'għandux jolqot il-kompetenza ta' l-Istati Membri dwar id-demarkazzjoni ġeografika tal-fruntieri tagħhom, skond id-dritt internazzjonali. Artikolu 63 1. L-Unjoni għandha tiżviluppa politika komuni dwar l-asil, il-protezzjoni sussidjarja u l-protezzjoni temporanja bil-għan li toffri status xieraq lil kull ċittadin ta' pajjiż terz li jeħtieġ protezzjoni internazzjonali u bil-għan li tassigura l-ħarsien tal-prinċipju ta' non-refoulement. Din il-politika trid tkun konformi mal-Konvenzjoni ta' Ġinevra tat- 28 ta' Lulju 1951 u mal-Protokoll tal- 31 ta' Jannar 1967 dwar l-istatus tar-refuġjati, kif ukoll ma' trattati oħra rilevanti. 2. Għall-finijiet tal-paragrafu 1, il-Parlament Ewropew u l-Kunsill, li jaġixxu skond il-proċedura leġislattiva ordinarja, għandhom jadottaw il-miżuri meħtieġa dwar sistema komuni Ewropea ta' asil li tinkludi: a) status uniformi ta' asil għaċ-ċittadini ta' pajjiżi terzi, validu fl-Unjoni kollha; b) status uniformi ta' protezzjoni sussidjarja għaċ-ċittadini ta' pajjiżi terzi li, mingħajr ma jiksbu asil Ewropew, jeħtieġu protezzjoni internazzjonali; ċ) sistema komuni ta' protezzjoni temporanja, fil-każ ta' dħul massiv, għal persuni maqlugħa minn pajjiżhom; d) proċeduri komuni għall-għoti u l-irtirar ta' l-istatus uniformi ta' asil jew ta' protezzjoni sussidjarja; e) kriterji u mekkaniżmi għad-determinazzjoni ta' l-Istat Membru responsabbli li jikkunsidra applikazzjoni għal asil jew għal protezzjoni sussidjarja; f) standards dwar il-kondizzjonijiet biex jintlaqgħu l-applikanti għal asil jew għal protezzjoni sussidjarja; g) sħubija u kooperazzjoni ma' pajjiżi terzi għall-amministrazzjoni tal-flussi ta' persuni li japplikaw għal asil jew għal protezzjoni sussidjarja jew temporanja. 3. F'każ li Stat Membru wieħed jew iktar isibu ruħhom f'sitwazzjoni ta' emerġenza karatterizzata minn dħul f'daqqa ta' ċittadini ta' pajjiżi terzi, il-Kunsill, fuq proposta tal-Kummissjoni, jista' jadotta miżuri provviżorji għall-benefiċċju ta' l-Istat(i) Membru(i) konċernat(i). Għandu jaġixxi wara konsultazzjoni mal-Parlament Ewropew. Artikolu 63a 1. L-Unjoni għandha tiżviluppa politika komuni ta' immigrazzjoni maħsuba biex tassigura, fl-istadji kollha, l-amministrazzjoni effikaċi tal-flussi tal-migrazzjoni, it-trattament ġust ta' ċittadini ta' pajjiżi terzi residenti legalment fl-Istati Membri, kif ukoll il-prevenzjoni u l-ġlieda b' saħħa kontra l-immigrazzjoni illegali u t-traffikar tal-bnedmin. 2. Għall-finijiet tal-paragrafu 1, il-Parlament Ewropew u l-Kunsill, li jaġixxu skond il-proċedura leġislattiva ordinarja, għandhom jadottaw il-miżuri fl-oqsma li ġejjin: a) il-kondizzjonijiet ta' dħul u residenza, kif ukoll l-istandards dwar il-ħruġ minn Stati Membri ta' viżi u permessi ta' residenza għal żmien twil, inklużi dawk biex terġa' tingħaqad il-familja; b) id-definizzjoni tad-drittijiet ta' ċittadin ta' pajjiż terz residenti legalment fi Stat Membru inklużi l-kondizzjonijiet li jirregolaw il-libertà ta' moviment u ta' residenza fi Stati Membri oħra; ċ) l-immigrazzjoni illegali u r-residenza mhux awtorizzata, inkluża t-tkeċċija u r-ripatrijazzjoni ta' persuni residenti mingħajr awtorizzazzjoni; d) il-ġlieda kontra t-traffikar tal-bnedmin, b'mod partikolari tan-nisa u t-tfal. 3. L-Unjoni tista' tikkonkludi ftehim ma' pajjiżi terzi dwar id-dħul mill-ġdid fil-pajjiż ta' l-oriġini jew ta' provenjenza ta' ċittadini ta' pajjiżi terzi li ma jissodisfawx jew ma jibqgħux jissodisfaw il-kondizzjonijiet għad-dħul, għall-preżenza jew għar-residenza fit-territorju ta' wieħed mill-Istati Membri. 4. Il-Parlament Ewropew u l-Kunsill, li jaġixxu skond il-proċedura leġislattiva ordinarja, jistgħu jistabbilixxu miżuri biex jinkoraġġixxu u jappoġġaw l-azzjoni ta' l-Istati Membri bl-għan li tiġi promossa l-integrazzjoni ta' ċittadini ta' pajjiżi terzi residenti legalment fit-territorju tagħhom, bl-esklużjoni ta' kwalunkwe armonizzazzjoni tal-liġijiet u r-regolamenti ta' l-Istati Membri. 5. Dan l-Artikolu m'għandux jolqot id-dritt ta' l-Istati Membri li jistabbilixxu l-volumi ta' dħul ta' ċittadini ta' pajjiżi terzi ġejjin minn pajjiżi terzi, fit-territorju tagħhom sabiex ifittxu impjieg, kemm jekk impjegati u kemm jekk jaħdmu għal rashom. Artikolu 63b Il-politika ta' l-Unjoni prevista f'dan il-Kapitolu u l-implimentazzjoni tagħha għandha tiġi regolata mill-prinċipju tas-solidarjetà u t-tqassim ġust tar-responsabbiltà, inkluż l-implikazzjonijiet finanzjarji tagħha bejn l-Istati Membri. Kull meta jkun meħtieġ, l-atti ta' l-Unjoni adottati skond dan il-Kapitolu għandhom jinkludu l-miżuri xierqa għall-applikazzjoni ta' dan il-prinċipju." KOOPERAZZJONI ĠUDIZZJARJA F'MATERJI ĊIVILI 66) L-Artikolu 65 għandu jiġi ssostitwit bil-Kapitolu 3 u l-Artikolu 65 li ġejjin: "KAPITOLU 3 KOOPERAZZJONI ĠUDIZZJARJA F'MATERJI ĊIVILI Artikolu 65 1. L-Unjoni għandha tiżviluppa kooperazzjoni ġudizzjarja f'materji ċivili li jkollhom implikazzjonijiet transkonfinali, ibbażata fuq il-prinċipju tar-rikonoxximent reċiproku tad-deċiżjonijiet ġudizzjarji u extraġudizzjarji. Din il-kooperazzjoni tista' tinkludi l-adozzjoni ta' miżuri għall-approssimazzjoni tal-liġijiet u r-regolamenti ta' l-Istati Membri. 2. Għall-finijiet tal-paragrafu 1, il-Parlament Ewropew u l-Kunsill, li jaġixxu skond il-proċedura leġislattiva ordinarja, għandhom jadottaw, b'mod partikolari fejn dan ikunmeħtieġ għall-funzjonament tajjeb tas-suq intern, miżuri bil-għan li jassiguraw: a) ir-rikonoxximent reċiproku bejn Stati Membri u l-infuzar ta' deċiżjonijiet f'każijiet ġudizzjarji u extraġudizzjarji; b) in-notifika transkonfinali ta' dokumenti ġudizzjarji u extraġudizzjarji; ċ) il-kompatibblità tar-regoli applikabbli fl-Istati Membri dwar il-kunflitt tal-liġijiet u tal-ġurisdizzjoni; d) il-kooperazzjoni biex jinkisbu l-provi; e) aċċess effettiv għall-ġustizzja; f) it-tneħħija ta' xkiel għall-funzjonament tajjeb ta' proċedimenti ċivili, jekk meħtieġ billi tkun promossa l-kompatibbiltà tar-regoli dwar il-proċedura ċivili applikabbli fl-Istati Membri; g) l-iżvilupp ta' metodi alternattivi għas-soluzzjoni tat-tilwim; h) appoġġ fit-taħriġ tal-ġudikatura u l-persunal ġudizzjarju. 3. B'deroga mill-paragrafu 2, il-miżuri dwar il-liġi tal-familja b'implikazzjonijiet transkonfinali għandhom jiġu stabbiliti mill-Kunsill, li skond il-proċedura leġislattiva speċjali. Il-Kunsill għandu jaġixxi b'mod unanimu wara li jikkonsulta mal-Parlament Ewropew. Il-Kunsill, fuq proposta tal-Kumissjoni, jista' jadotta deċiżjoni li tiddetermina dawk l-aspetti tal-liġi tal-familja b'implikazzjonijiet transkonfinali li jistgħu jkunu s-suġġett ta' atti adottati skond il-proċedura leġislattiva ordinarja. Il-Kunsill għandu jaġixxi b'mod unanimu wara li jikkonsulta mal-Parlament Ewropew. Il-proposta prevista fit-tieni subparagrafu għandha tintbagħat lill-Parlamenti nazzjonali. Jekk Parlament nazzjonali jgħarraf l-oppożizzjoni tiegħu fi żmien sitt xhur mid-data ta' tali notifika, id-deċiżjoni m'għandhiex tiġi adottata. Fin-nuqqas ta' oppożizzjoni, il-Kunsill jista' jadotta din id-deċiżjoni." KOOPERAZZJONI ĠUDIZZJARJA F'MATERJI KRIMINALI 67) L-Artikoli 66 għandu jiġi sostitwit bl-Artikolu 61 G, kif jidher fil-punt 64) u l-Artikoli 67 sa 69 jiġu rrevokati. Għandhom jiddaħlu l-Kapitolu 4 u l-Artikoli 69 A sa 69 E li ġejjin. L-Artikoli 69 A, 69 B u 69 D jissostitwixxu l-Artikolu 31 tat-Trattat attwali ta' l-Unjoni Ewropea, kif jidher hawn isfel fl-Artikolu 1 punt 51), ta' dan it-Trattat: "KAPITOLU 4 KOOPERAZZJONI ĠUDIZZJARJA F'MATERJI KRIMINALI Artikolu 69 A 1. Il-kooperazzjoni ġudizzjarja f'materji kriminali fl-Unjoni għandha tkun ibbażata fuq il-prinċipju tar-rikonoxximent reċiproku ta' sentenzi u deċiżjonijiet ġudizzjarji u għandha tinkludi l-approssimazzjoni tal-liġijiet u r-regolamenti ta' l-Istati Membri fl-oqsma previsti fil-paragrafu 2 u fl-Artikolu 69 B. Il-Parlament Ewropew u l-Kunsill, li jaġixxu skond il-proċedura leġislattiva ordinarja, għandhom jadottaw il-miżuri li: a) jistabbilixxu regoli u proċeduri biex jassiguraw ir-rikonoxximent fl-Unjoni kollha tal-forom kollha ta' sentenzi u deċiżjonijiet ġudizzjarji; b) jipprevjenu u jsolvu konflitti ta' ġurisdizzjoni bejn l-Istati Membri; ċ) jappoġġaw it-taħriġ tal-ġudikatura u l-persunal ġudizzjarju; d) jiffaċilitaw il-kooperazzjoni bejn l-awtoritajiet ġudizzjarji jew ekwivalenti ta' l-Istati Membri fir-rigward ta' proċedimenti f'materji kriminali u l-infurzar tad-deċiżjonijiet. 2. Fejn ikun meħtieġ biex jiġi faċilitat ir-rikonoxximent reċiproku tas-sentenzi u d-deċiżjonijiet ġudizzjarji, kif ukoll il-kooperazzjoni tal-pulizija u ġudizzjarja f'materji kriminali ta' natura transkonfinali, il-Parlament Ewropew u l-Kunsill, li jaġixxu permezz ta' direttivi skond il-proċedura leġislattiva ordinarja, jistgħu jistabbilixxu regoli minimi. Dawn ir-regoli minimi għandhom jieħdu kont tad-differenzi bejn it-tradizzjonijiet u s-sistemi legali ta' l-Istati Membri. Dawn għandhom jikkonċernaw: a) l-ammissibbiltà reċiproka tal-provi bejn l-Istati Membri; b) id-drittijiet ta' l-individwi fil-proċedura kriminali; ċ) id-drittijiet ta' vittmi tal-kriminalità; d) aspetti speċifiċi oħra tal-proċedura kriminali li l-Kunsill ikun identifika minn qabel b'deċiżjoni; għall-adozzjoni ta' din id-deċiżjoni, il-Kunsill għandu jaġixxi b'mod unanimu wara li jkun kiseb l-approvazzjoni tal-Parlament Ewropew. L-adozzjoni tar-regoli minimi previsti f'dan il-paragrafu m'għandhiex iżomm lill-Istati Membri milli jżommu fis-seħħ jew idaħħlu livell ogħla ta' protezzjoni għall-individwi. 3. Fejn membru tal-Kunsill jikkunsidra li abbozz ta' direttiva kif previst fil-paragrafu 2 jkun ta' ħsara għal aspetti fundamentali tas-sistema tal-ġustizzja kriminali tiegħu, jista' jitlob li l-abbozz tad-direttiva jitressaq quddiem il-Kunsill Ewropew. F'dan il-każ, il-proċedura leġislattiva ordinarja għandha tiġi sospiża. Wara diskussjoni, u fil-każ ta' konsensus, il-Kunsill Ewropew għandu, fi żmien erba' xhur minn din is-sospensjoni, jirreferi l-abbozz lura lill-Kunsill, li għandu jtemm is-sospensjoni tal-proċedura leġislattiva ordinarja. Fl-istess perijodu ta' żmien, fil-każ ta' nuqqas ta' qbil, u jekk mill-inqas 9 Stati Membri jixtiequ jistabbilixxu kooperazzjoni msaħħa abbażi ta' l-abbozz tad-direttiva konċernata, dawn għandhom jinnotifikaw b'dan lill-Parlament Ewropew, lill-Kunsill u lill-Kummissjoni. F'dan il-każ, l-awtorizzazzjoni biex jipproċedu bil-kooperazzjoni msaħħa prevista fl-Artikolu 10(2) tat-Trattat dwar l-Unjoni Ewropea u fl-Artikolu 280 D(1) ta' dan it-Trattat għandha titqies li ngħatat u għandhom japplikaw id-dispożizzjonijiet dwar il-kooperazzjoni msaħħa. Artikolu 69 B 1. Il-Parlament Ewropew u l-Kunsill, li jaġixxu permezz ta' direttivi skond il-proċedura leġislattiva ordinarja, jistgħu jistabbilixxu regoli minimi dwar id-definizzjoni ta' reati kriminali u sanzjonijiet fl-oqsma tal-kriminalità partikolarment gravi ta' dimensjoni transkonfinali li jirriżultaw min-natura jew l-impatt ta' dawn ir-reati jew minn ħtieġa partikolari li jiġu miġġielda fuq bażijiet komuni. Dawn l-oqsma ta' kriminalità huma li ġejjin: it-terroriżmu, it-traffikar ta' bnedmin u l-isfruttament sesswali tan-nisa u t-tfal, it-traffikar illeċitu ta' droga, it-traffiku illeċitu ta' armi, il-money laundering, il-korruzzjoni, il-falsifikazzjoni ta' mezzi ta' ħlas, il-kriminalità fl-informatika u l-kriminalità organizzata. Abbażi ta' l-iżviluppi fil-kriminalità, il-Kunsill jista' jadotta deċiżjoni li tidentifika oqsma oħra ta' kriminalità li jissodisfaw il-kriterji indikati f'dan il-paragrafu. Huwa għandu jaġixxi b'mod unanimu wara li jkun kiseb l-approvazzjoni tal-Parlament Ewropew. 2. Jekk l-approssimazzjoni tal-liġijiet u r-regolamenti ta' l-Istati Membri f'materji kriminali tkun indispensabbli sabiex tiġi assigurata l-implimentazzjoni effiċjenti ta' politika ta' l-Unjoni f'qasam li kien soġġett għall-miżuri ta' armonizzazzjoni, jistgħu jsiru direttivi li jistabbilixxu r-regoli minimi fir-rigward tad-definizzjoni ta' reati kriminali u sanzjonijiet fil-qasam ikkonċernat. Dawn id-direttivi għandhom jiġu adottati skond il-proċedura leġislattiva ordinarja jew speċjali bħal dik użata għall-adozzjoni tal-miżuri ta' armonizzazzjoni in kwistjoni, mingħajr preġudizzju għall-Artikolu 61 I. 3. Fejn membru tal-Kunsill jikkunsidra li abbozz ta' direttiva kif previst fil-paragrafu 1 jew 2 jolqot xi aspetti fundamentali tas-sistema tal-ġustizzja kriminali tiegħu, jista' jitlob li l-abbozz ta' direttiva jitressaq quddiem il-Kunsill Ewropew. F'dan il-każ, il-proċedura leġislattiva ordinarja għandha tiġi sospiża. Wara diskussjoni, u fil-każ ta' konsensus, il-Kunsill Ewropew għandu, fi żmien erba' xhur minn din is-sospensjoni, jirreferi l-abbozz lura lill-Kunsill, li għandu jtemm is-sospensjoni tal-proċedura leġislattiva ordinarja. Fl-istess perijodu ta' żmien, fil-każ ta' nuqqas ta' qbil, u jekk mill-inqas disa' Stati Membri jixtiequ jistabbilixxu kooperazzjoni msaħħa abbażi ta' l-abbozz tad-direttiva konċernata, huma għandhom jinnotifikaw b'dan lill-Parlament Ewropew, lill-Kunsill u lill-Kummissjoni. F'dan il-każ, l-awtorizzazzjoni biex jipproċedu bil-kooperazzjoni msaħħa prevista fl-Artikolu 10(2) u tat-Trattat dwar l-Unjoni Ewropea u fl-Artikolu 280 D(1) ta' dan it-Trattat għandha titqies li ngħatat u għandhom japplikaw id-dispożizzjonijiet dwar kooperazzjoni msaħħa. Artikolu 69 C Il-Parlament Ewropew u l-Kunsill, li jaġixxu skond il-proċedura leġislattiva ordinarja jistgħu jistabbilixxu miżuri biex jinkoraġġixxu u jappoġġaw l-azzjoni ta' l-Istati Membri fil-qasam tal-prevenzjoni tal-kriminalità, bl-esklużjoni ta' kwalunkwe armonizzazzjoni tal-liġijiet u r-regolamenti ta' l-Istati Membri. Artikolu 69 D 1. Il-missjoni tal-Eurojust għandha tkun li tappoġġa u ssaħħaħ il-koordinazzjoni u l-kooperazzjoni bejn l-awtoritajiet nazzjonali ta' investigazzjoni u prosekuzzjoni fir-rigward ta' kriminalità serja li tolqot żewġ Stati Membri jew aktar jew li teħtieġ prosekuzzjoni fuq bażi komuni, abbażi ta' operazzjonijiet immexxija u informazzjoni mogħtija mill-awtoritajiet ta' l-Istati Membri u mill-Europol. F'dan ir-rigward, il-Parlament Ewropew u l-Kunsill, li jaġixxu permezz ta' regolament skond il-proċedura leġislattiva ordinarja, għandhom jiddeterminaw l-istruttura, il-funzjonament, il-qasam ta' l-azzjoni u l-kompiti ta' l-Eurojust. Dawn il-kompiti jistgħu jinkludu: a) il-bidu ta' investigazzjonijiet kriminali kif ukoll proposti għall-bidu ta' prosekuzzjonijiet, immexxija mill-awtoritajiet nazzjonali kompetenti, b'mod partikolari dawk relatati ma' reati kontra l-interessi finanzjarji ta' l-Unjoni; b) il-koordinazzjoni ta' investigazzjonijiet u prosekuzzjonijiet previsti fil-punt a); ċ) it-tisħiħ tal-kooperazzjoni ġudizzjarja, inkluża bir-riżoluzzjoni tal-kunflitti dwar il-ġurisdizzjoni u b'kooperazzjoni mill-qrib man-Netwerk Ġudizzjarju Ewropew. Dawn ir-regolamenti għandhom jiddeterminaw ukoll l-arranġamenti ta' assoċjazzjoni tal-Parlament Ewropew u l-Parlamenti nazzjonali fil-valutazzjoni ta' l-attivitajiet ta' l-Eurojust. 2. Fil-prosekuzzjonijiet previsti fil-paragrafu 1, u mingħajr preġudizzju għall-Artikolu 69 E, l-atti formali ta' proċedura ġudizzjarja għandhom jitwettqu mill-uffiċjali nazzjonali kompetenti. Artikolu 69 E 1. Biex jiġġieled ir-reati kontra l-interessi finanzjarji ta' l-Unjoni, il-Kunsill, li jaġixxi permezz ta' regolament skond il-proċedura leġislattiva speċjali, jista' jistabbilixxi Uffiċċju tal-Prosekutur Pubbliku Ewropew mill-Eurojust. Il-Kunsill għandu jaġixxi b'mod unanimu wara li jkun kiseb l-approvazzjoni tal-Parlament Ewropew. Fin-nuqqas ta' unanimità, grupp magħmul minn mill-anqas disa' Stati Membri jista' jitlob li l-abbozz ta' regolament jitressaq quddiem il-Kunsill Ewropew. F'dan il-każ, il-proċedura fil-Kunsill għandha tiġi sospiża. Wara diskussjoni, u fil-każ ta' konsensus, il-Kunsill Ewropew għandu, fi żmien erba' xhur minn din is-sospensjoni, jirreferi l-abbozz lura lill-Kunsill għall-adozzjoni. Fl-istess perijodu ta' żmien, fil-każ ta' nuqqas ta' qbil, u jekk mill-inqas disa' Stati Membri jixtiequ jistabbilixxu kooperazzjoni msaħħa abbażi ta' l-abbozz ta' regolament konċernat, Dawn għandhom jinnotifikaw b'dan lill-Parlament Ewropew, lill-Kunsill u lill-Kummissjoni. F'dan il-każ, l-awtorizzazzjoni biex jipproċedu b'kooperazzjoni msaħħa prevista fl-Artikolu 10(2) u tat-Trattat dwar l-Unjoni Ewropea u fl-Artikolu 280 D(1) ta' dan it-Trattat għandha titqies li ngħatat u għandhom japplikaw id-dispożizzjonijiet dwar il-kooperazzjoni msaħħa. 2. L-Uffiċċju tal-Prosekutur Pubbliku Ewropew għandu jkun kompetenti għall-investigazzjoni, il-prosekuzzjoni u t-tressiq għall-ġustizzja, fejn xieraq f'kollaborazzjoni ma' l-Europol, ta' l-awturi u l-kompliċi ta' reati kontra l-interessi finanzjarji ta' l-Unjoni, kif determinat mir-regolament previst fil-paragrafu 1. Huwa għandu jwettaq il-funzjoni ta' prosekutur fil-qrati kompetenti ta' l-Istati Membri fir-rigward ta' dawn ir-reati. 3. Ir-regolamenti previsti fil-paragrafu 1 għandhom jiddeterminaw ir-regoli ġenerali applikabbli għall-Uffiċċju tal-Prosekutur Pubbliku Ewropew, il-kondizzjonijiet li jirregolaw it-twettiq tal-funzjonijiet tiegħu, ir-regoli ta' proċedura applikabbli għall-attivitajiet tiegħu, kif ukoll dawk li jirregolaw l-ammissibilità tal-provi, u r-regoli applikabbli għall-istħarriġ ġudizzjarju tal-miżuri proċedurali meħuda minnu fit-twettiq tal-funzjonijiet tiegħu. 4. Il-Kunsill Ewropew jista', fl-istess ħin jew wara, jadotta deċiżjoni li temenda l-paragrafu 1 sabiex twessa' l-kompetenzi ta' l-Uffiċċju tal-Prosekutur Pubbliku Ewropew biex jinkludu l-ġlieda kontra l-kriminalità serja b'dimensjoni transkonfinali u li konsegwentement temenda l-paragrafu 2 fir-rigward ta' l-awturi u l-kompliċi ta' reati serji li jolqtu lil aktar minn Stat Membru wieħed. Il-Kunsill Ewropew għandu jaġixxi b'mod unanimu wara li jkun kiseb l-approvazzjoni tal-Parlament Ewropew u wara li jikkonsulta l-Kummissjoni." KOOPERAZZJONI TAL-PULIZIJA 68) Għandhom jiddaħlu l-Kapitolu 5 u l-Artikoli 69 F, 69 G u 69 H. L-Artikoli 69 F u 69 G jissostitwixxu l-Artikolu 30 tat-Trattat attwali ta' l-Unjoni Ewropea u l-Artikolu 69 H jissostitwixxi l-Artikolu 32 ta' dak it-Trattat, kif jidher hawn isfel fl-Artikolu 1 punt 51), ta' dan it-Trattat: "KAPITOLU 5 KOOPERAZZJONI TAL-PULIZIJA Artikolu 69 F 1. L-Unjoni għandha tistabbilixxi kooperazzjoni tal-pulizija li tinvolvi l-awtoritajiet kompetenti kollha ta' l-Istati Membri, inkluża l-pulizija, is-servizzi tad-dwana u servizzi oħrajn ta' l-infurzar tal-liġi speċjalizzati fl-oqsma tal-prevenzjoni, il-kxif u l-investigazzjoni ta' reati kriminali. 2. Għall-finijiet tal-paragrafu 1, il-Parlament Ewropew u l-Kunsill, li jaġixxu skond il-proċedura leġislattiva ordinarja, jistgħu jistabbilixxu miżuri dwar: a) il-ġabra, il-ħażna, l-ipproċessar, l-analiżi u l-iskambju ta' informazzjoni rilevanti; b) l-appoġġ għat-taħriġ tal-persunal, kif ukoll il-kooperazzjoni dwar l-iskambju tal-persunal, dwar tagħmir u dwar ir-riċerka fil-kxif tal-kriminalità; ċ) it-tekniċi investigattivi komuni biex jinkixfu forom serji ta' kriminalità organizzata. 3. Il-Kunsill, li jaġixxi skond il-proċedura leġislattiva speċjali, jista' jistabbilixxi miżuri dwar il-kooperazzjoni operattiva bejn l-awtoritajiet imsemmija f'dan l-Artikolu. Il-Kunsill għandu jaġixxi b'mod unanimu wara li jikkonsulta mal-Parlament Ewropew. Fin-nuqqas ta' unanimità, grupp magħmul minn mill-anqas disa' Stati Membri jista' jitlob li l-abbozz ta' miżuri jitressaq quddiem il-Kunsill Ewropew. F'dan il-każ, il-proċedura fil-Kunsill għandha tiġi sospiża. Wara diskussjoni, u fil-każ ta' konsensus, il-Kunsill Ewropew għandu, fi żmien erba' xhur minn din is-sospensjoni, jirreferi l-abbozz lura lill-Kunsill għall-adozzjoni. Fl-istess perijodu ta' żmien, fil-każ ta' nuqqas ta' qbil, u jekk mill-inqas disa' Stati Membri jixtiequ jistabbilixxu kooperazzjoni msaħħa abbażi ta' l-abbozz tal-miżuri konċernati, dawn għandhom jinnotifikaw b'dan lill-Parlament Ewropew, lill-Kunsill u lill-Kummissjoni. F'dan il-każ, l-awtorizzazzjoni biex jipproċedu b'kooperazzjoni msaħħa prevista fl-Artikolu 10(2) tat-Trattat dwar l-Unjoni Ewropea u fl-Artikolu 280 D(1) ta' dan it-Trattat għandha titqies li ngħatat u għandhom japplikaw d-dispożizzjonijiet dwar il-kooperazzjoni msaħħa. Il-proċedura speċifika prevista fit-tieni u t-tielet subparagrafu m'għandhiex tapplika għal atti li jkunu żvilupp ta' l-acquis ta' Schengen. Artikolu 69 G 1. Il-missjoni ta' l-Europol għandha tkun li tappoġġja u ssaħħaħ azzjoni ta' l-awtoritajiet tal-pulizija u servizzi oħrajn ta' l-infurzar tal-liġi ta' l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità serja li tolqot lil żewġ Stati Membri jew iktar, it-terroriżmu u l-forom ta' kriminalità li jolqtu interess komuni kopert minn politika ta' l-Unjoni. 2. Il-Parlament Ewropew u l-Kunsill, li jaġixxu permezz ta' regolament skond il-proċedura leġislattiva ordinarja, jiddeterminaw l-istruttura, il-funzjonament, il-qasam ta' l-azzjoni u l-kompiti ta' l-Europol. Dawn il-kompiti jistgħu jinkludu: a) il-ġabra, il-ħażna, l-ipproċessar, l-analiżi u l-iskambju ta' informazzjoni mgħoddi partikolarment mill-awtoritajiet ta' l-Istati Membri jew ta' pajjiżi jew korpi terzi; b) il-koordinazzjoni, l-organizzazzjoni u l-implimentazzjoni ta' investigazzjonijiet u azzjonijiet operattivi mwettqa flimkien ma' l-awtoritajiet kompetenti ta' l-Istati Membri jew fil-qafas ta' gruppi investigattivi konġunti, meta xieraq f'kollaborazzjoni ma' l-Eurojust. Dawn ir-regolamenti għandhom jiddeterminaw ukoll il-proċeduri għal kontroll ta' l-attivitajiet ta' l-Europol mill-Parlament Ewropew, flimkien mal-Parlamenti nazzjonali. 3. Kwalunkwe azzjoni operattiva mill-Europol għandha titwettaq flimkien u bi ftehim ma' l-awtoritajiet ta' l-Istati Membri li t-territorju tagħhom huwa konċernat. L-applikazzjoni ta' miżuri koerċitivi għandha tkun ir-responsabbiltà esklużiva ta' l-awtoritajiet nazzjonali kompetenti. Artikolu 69 H Il-Kunsill, li jaġixxi skond il-proċedura leġislattiva speċjali, għandu jistabbilixxi l-kondizzjonijiet u l-limiti li fihom l-awtoritajiet kompetenti ta' l-Istati Membri msemmija fl-Artikoli 69 A u 69 F jistgħu jintervjenu fit-territorju ta' Stat Membru ieħor flimkien u bi ftehim ma' l-awtoritajiet ta' dan ta' l-aħħar. Il-Kunsill għandu jaġixxi b'mod unanimu, wara konsultazzjoni mal-Parlament Ewropew." TRASPORT 69) Fl-Artikolu 70, il-kliem "...l-Istati Membri għandhom isegwu l-għanijiet tat-Trattat" għandhom jiġu ssostitwiti bi "l-objettivi tat-Trattati għandhom jiġu segwiti ..." 70) Fl-Artikolu 71, il-paragrafu 2 għandu jiġi ssostitwit bit-test li ġej: "2. Fl-adozzjoni tal-miżuri previsti fil-paragrafu 1, għandu jittieħed kont tal-każijiet fejn l-applikazzjoni tagħhom taf tolqot b'mod gravi l-livell ta' l-għajxien u l-impjieg f'ċerti reġjuni, kif ukoll it-tħaddim tat-tagħmir tat-trasport." 71) Fil-bidu ta' l-Artikolu 72, il-kliem "..., u sakemm il-Kunsill ma jagħtix il-kunsens unanimu tiegħu,..." għandhom jiġu ssostitwiti bi "..., u sakemm il-Kunsill ma jkunx adotta miżura li tagħti deroga,...". 72) L-Artikolu 75 għandu jiġi emendat kif ġej: a) fil-paragrafu 1, il-kelma "... abolita ..." għandha tiġi ssostitwita bi "... projbita ..." u l-kelma "... il-Komunità" għandha tiġi ssostitwita bi "... l-Unjoni"; b) fil-paragrafu 2, il-kliem "mill-Kunsill" għandhom jiġi ssostitwiti bi "mill-Parlament Ewropew u l-Kunsill". ċ) fil-paragrafu 3, l-ewwel sentenza, il-kliem "il-Kumitat Ekonomiku u Soċjali" għandhom jiġu ssostitwiti bi "il-Parlament Ewropew u l-Kumitat Ekonomiku u Soċjali". 73) Fl-Artikolu 78, is-sentenza li ġejja għandha tiżdied: "Ħames snin wara d-dħul fis-seħħ tat-Trattat ta' Lisbona, il-Kunsill, fuq proposta tal-Kummissjoni, jista' jadotta deċiżjoni li tirrevoka dan l-Artikolu." 74) Fl-Artikolu 79, il-parti tal-sentenza "mingħajr preġudizzju għall-poteri tal-Kumitat Ekonomiku u Soċjali" għandha titħassar. 75) Fl-Artikolu 80, il-paragrafu 2 għandu jiġi ssostitwit bit-test li ġej: "2. Il-Parlament Ewropew u l-Kunsill, li jaġixxu skond il-proċedura leġislattiva ordinarja, jistgħu jistabbilixxu d-dispożizzjonijiet xierqa għan-navigazzjoni marittima u ta' l-ajru. Huma għandhom jaġixxu wara konsultazzjoni mal-Kumitat Ekonomiku u Soċjali u mal-Kumitat tar-Reġjuni." REGOLI FUQ IL-KOMPETIZZJONI 76) Fl-Artikolu 85, il-paragrafu 3 l-ġdid li ġej għandu jiżdied: "3. Il-Kummissjoni tista' tadotta regolamenti dwar il-kategoriji ta' ftehim li fir-rigward tagħhom il-Kunsill ikun adotta regolament jew direttiva skond l-Artikolu 83(2)(b)." 77) L-Artikolu 87 għandu jiġi emendat kif ġej: a) fil-paragrafu 2, is-sentenza li ġejja għandha tiżdiedi fi tmiem il-punt c): "Ħames snin wara d-dħul fis-seħħ tat-Trattat ta' Lisbona, il-Kunsill, fuq proposta tal-Kummissjoni, jista' jadotta deċiżjoni li tħassar dan il-punt." b) fil-paragrafu 3, il-parti li ġejja tas-sentenza għandha tiżdiedi fi tmiem il-punt a): "..., kif ukoll tar-reġjuni msemmija fl-Artikolu 299, b'kont meħud tas-sitwazzjoni strutturali, ekonomika u soċjali tagħhom,". 78) Fl-Artikolu 88, il-paragrafu 4 l-ġdid li ġej għandu jiżdied: "4. Il-Kummissjoni tista' tadotta regolamenti dwar il-kategoriji ta' għajnuna mill-Istat li l-Kunsill ikun iddetermina skond l-Artikolu 89, li jistgħu jiġu eżentati mill-proċedura prevista fil-paragrafu 3 ta' dan l-Artikolu." DISPOŻIZZJONIJIET FISKALI 79) Fl-Artikolu 93, fl-aħħar, il-kliem "...fiż-żmien stipulat fl-Artikolu 14" għandhom jiġi ssostitwiti bi "u tevita d-distorsjonijiet tal-kompetizzjoni". APPROSSIMAZZJONI TAL-LIĠIJIET 80) L-Artikoli 94 u 95 huma maqluba. l-Artikolu 94 għandu jiġi nnumerat mill-ġdid bħala "95" u l-Artikolu 95 għandu jiġi nnumerat mill-ġdid bħala "94". 81) l-Artikolu 95, innumerat mill-ġdid bħala 94, għandu jiġi emendat kif ġej: a) fil-bidu tal-paragrafu 1, il-kliem "B'deroga mill-Artikolu 94" għandhom jitħassru. b) fil-bidu tal-paragrafu 4, il-parti tal-sentenza "Jekk, wara l-adozzjoni mill-Kunsill jew mill-Kummissjoni ta' miżuri ta' armonizzazzjoni,..." għandha tiġi ssostitwita bi "Jekk, wara l-adozzjoni ta' miżura ta' armonizzazzjoni mill-Parlament Ewropew u l-Kunsill, mill-Kunsill jew mill-Kummissjoni,..."; ċ) fil-bidu tal-paragrafu 5, il-parti tal-sentenza "Aktar minn hekk, mingħajr preġudizzju għall-paragrafu 4, jekk, wara l-adozzjoni mill-Kunsill jew mill-Kummissjoni ta' miżura ta' armonizzazzjoni, ..." għandha tiġi ssostitwita bi "Barra minn hekk, mingħajr preġudizzju għall-paragrafu 4, jekk, wara l-adozzjoni ta' miżura ta' armonizzazzjoni mill-Parlament Ewropew u l-Kunsill, mill-Kunsill jew mill-Kummissjoni,..."; d) fil-paragrafu 10, il-kliem "proċedura ta' kontroll mill-Komunità" għandhom jiġu ssostitwiti bi "proċedura ta' kontroll mill-Unjoni". 82) Fl-Artikolu 94, innumerat mill-ġdid bħala 95, il-kliem "Mingħajr preġudizzju għall-Artikolu 94,..." għandhom jiddaħħlu fil-bidu. 83) Fl-Artikolu 96, it-tieni subparagrafu, l-ewwel sentenza, il-kliem ", il-Kunsill fuq proposta tal-Kummissjoni (...) għandu joħroġ" għandhom jiġi ssostitwiti bi ", il-Parlament Ewropew u l-Kunsill, li jaġixxu skond il-proċedura leġislattiva ordinarja, għandhom joħorġu...". It-tieni sentenza għandha tiġi ssostitwita bi "Kwalunkwe miżura utli oħra prevista fit-Trattati tista' tiġi adottata.". PROPRJETÀ INTELLETTWALI 84) L-Artikolu 97a l-ġdid li ġej għandu jiddaħħal bħala l-aħħar Artikolu tat-titolu 6: "Artikolu 97a Fil-qafas ta' l-istabbiliment jew tal-funzjonament tas-suq intern, il-Parlament Ewropew u l-Kunsill, li jaġixxu skond il-proċedura leġislattiva ordinarja, għandhom jistabbilixxu l-miżuri dwar il-ħolqien ta' drittijiet Ewropej biex tiġi assigurata protezzjoni uniformi tad-drittijiet tal-proprjetà intellettwali madwar l-Unjoni u dwar l-istabbiliment ta' sistemi ta' awtorizzazzjoni, ta' koordinazzjoni u ta' kontroll ċentralizzati fil-livell ta' l-Unjoni. Il-Kunsill, li jaġixxi skond il-proċedura leġislattiva speċjali, għandu jistabbilixxi, permezz ta' regolament, l-arranġamenti lingwistiċi għad-drittijiet Ewropej. Il-Kunsill għandu jaġixxi b'mod unanimu wara li jikkonsulta mal-Parlament Ewropew." POLITIKA EKONOMIKA U MONETARJA 85) Artikolu 97b għandu jiddaħħal bħala l-ewwel Artikolu tat-Titolu VII, bil-formulazzjoni ta' l-Artikolu 4; huwa għandu jiġi emendat kif ġej: a) fil-paragrafu 1, il-kliem "u skond il-programm hawn preskritt" għandhom jitħassru; b) fil-paragrafu 2, il-parti tas-sentenza "Fl-istess waqt u flimkien ma' dak imsemmi hawn aktar qabel, u kif provdut f'dan it-Trattat u skond il-programm preskritt fih u l-proċeduri hemm imsemmija, dawn l-attivitajiet għandhom jinkludu l-fissazzjoni irrevokabbli tar-rati tal-kambju li jwasslu għall-introduzzjoni ta' munita waħda, l-ECU, …" għandha tiġi ssostitwita bi "Fl-istess waqt u bil-kondizzjonijiet u skond il-proċeduri previsti fit-Trattati, din l-azzjoni għandha tinvolvi munita waħda, l-euro, …". 86) L-Artikolu 99 għandu jiġi emendat kif ġej: a) fil-paragrafu 4, l-ewwel sentenza ta' l-ewwel subparagrafu għandha tiġi ssostitwita biż-żewġ sentenzi li ġejjin: "Meta jiġi stabbilit, taħt il-proċedura prevista fil-paragrafu 3, li l-politika ekonomika ta' Stat Membru mhijiex konformi mal-linji direttivi ġenerali previsti fil-paragrafu 2 jew li hemm ir-riskju li tipperikola l-funzjonament xieraq ta' l-Unjoni ekonomika u monetarja, il-Kummissjoni tista' tindirizza twissija lill-Istat Membru konċernat. Il-Kunsill, fuq rakkomandazzjoni mill-Kummissjoni, jista' jindirizza r-rakkomandazzjonijiet meħtieġa lill-Istat Membru konċernat."; b) it-tieni subparagrafu tal-paragrafu 4 isir il-paragrafu 5 u l-paragrafu 5 attwali għandu jiġi nnumerat mill-ġdid bħala 6; ċ) iż-żewġ subparagrafi ġodda li ġejjin għandhom jiddaħħlu fil-paragrafu 4: "Fil-kamp ta' l-applikazzjoni ta' dan il-paragrafu, il-Kunsill għandu jaġixxi mingħajr ma jieħu in kunsiderazzjoni l-vot tal-membru tal-Kunsill li jkun qed jirrappreżenta lill-Istat Membru konċernat. Il-maġġoranza kwalifikata tal-membri l-oħra tal-Kunsill għandha tiġi definita skond l-Artikolu 205(3)(a)." d) fil-paragrafu 5 nnumerat mill-ġdid bħala 6, il-parti tas-sentenza "Il-Kunsill, li jaġixxi skond il-proċedura msemmijja fl-Artikolu 252, jista' jadotta regoli dettaljati sabiex jirregola l-proċedura..." għandha tiġi ssostitwita bil-parti li ġejja tas-sentenza: "Il-Parlament Ewropew u l-Kunsill, li jaġixxu permezz ta' regolament skond il-proċedura leġislattiva ordinarja, jistgħu jadottaw ir-regoli dettaljati sabiex jirregolaw il-proċedura...",u l-kliem "ta' dan l-Artikolu" jiġu mħassra. DIFFIKULTAJIET FIL-FORNIMENT TA' ĊERTI PRODOTTI (ENERĠIJA) 87) Fl-Artikolu 100, il-paragrafu 1 għandu jiġi ssostitwit bit-test li ġej: "1. Mingħajr preġudizzju għal proċeduri oħrajn provduti fit-Trattati, il-Kunsill, fuq proposta tal-Kummissjoni, jista' jiddeċiedi, fi spirtu ta' solidarjetà bejn l-Istati Membri, dwar miżuri xierqa għas-sitwazzjoni ekonomika, b'mod partikolari jekk ikun hemm diffikultajiet serji fil-provvista ta' ċerti prodotti, b'mod partikolari fil-qasam ta' l-enerġija.". DISPOŻIZZJONIJIET OĦRA – POLITIKA EKONOMIKA U MONETARJA 88) Fl-Artikolu 102, il-paragrafu 2 għandu jitħassar u l-paragrafu 1 għandu jibqa' mingħajr numru. 89) Fl-Artikolu 103, il-paragrafu 2 għandu jiġi ssostitwit bit-test li ġej: "2. Jekk ikun meħtieġ, il-Kunsill, li jaġixxi fuq proposta tal-Kummissjoni u wara konsultazzjoni mal-Parlament Ewropew, jista' jispeċifika d-definizzjonijiet għall-applikazzjoni tal-projbizzjonijiet imsemmija fl-Artikolu 101 u 102, kif ukoll f'dan l-Artikolu.". PROĊEDURA FIL-KAŻ TA' ŻBILANĊ EĊĊESSIV 90) L-Artikolu 104 għandu jiġi emendat kif ġej: a) il-paragrafu 5 għandu jiġi ssostitwit bit-test li ġej: "5. Jekk il-Kummissjoni tikkunsidra li jeżisti jew jista' jinħoloq defiċit eċċessiv fi Stat Membru, din għandha tindirizza opinjoni lill-Istat Membru kkkonċernat u għandha tinforma b'dan lill-Kunsill."; b) fil-paragrafu 6, il-kelma "rakkomandazzjoni" għandha tiġi ssostitwita bil-kelma "proposta"; ċ) fil-paragrafu 7, l-ewwel sentenza għandha tiġi ssostitwita bi "Meta l-Kunsill jiddeċiedi, skond il-paragrafu 6, li jeżisti defiċit eċċessiv dan għandu jadotta, mingħajr dewmien inġustifikat, fuq rakkomandazzjoni mill-Kummissjoni, rakkomandazzjonijiet indirizzati lill-Istat Membru konċernat, bil-għan li dik is-sitwazzjoni tiġi mitmuma fi żmien determinat."; d) fil-paragrafu 11, l-ewwel subparagrafu, fis-sentenza introduttiva, il-kelma "jintensifika" għandha tiġi ssostitwita bi "jirrinforza"; e) fil-paragrafu 12, fil-bidu ta' l-ewwel sentenza, il-kliem "id-deċiżjonijiet" għandhom jiġu ssostitwiti bi "id-deċiżjonijiet jew ir-rakkomandazzjonijiet"; f) il-paragrafu 13 għandu jiġi ssostitwit bit-test li ġej: "13. Meta jieħu d-deċiżjonijiet jew ir-rakkomandazzjonijiet imsemmija fil-paragrafi 8, 9, 11 u 12, il-Kunsill għandu jaġixxi fuq rakkomandazzjoni mill-Kummissjoni. Meta jadotta l-miżuri msemmija fil-pargarafi 6 sa 9, 11 u 12, il-Kunsill għandu jaġixxi mingħajr ma jieħu kont tal-vot tal-membru tal-Kunsill li jirrappreżenta l-Istat Membru kkkonċernat. Il-maġġoranza kwalifikata tal-membri l-oħra tal-Kunsill għandha tiġi definita skond l-Artikolu 205(3)(a)."; g) fil-paragrafu 14, it-tielet subparagrafu, il-kliem ", qabel l- 1 ta' Jannar 1994," għandhom jitħassru. POLITIKA MONETARJA 91) L-Artikolu 105 għandu jiġi emendat kif ġej: a) fil-paragrafu 1, l-ewwel sentenza, il-kelma "SEBĊ" għandha tiġi ssostiwita bi "Sistema Ewropea ta' Banek Ċentrali, min hawn 'il quddiem imsejħa "SEBĊ","; b) fit-tieni inċiż tal-paragrafu 2, ir-referenza għall-Artikolu 111 tinbidel b' referenza għall-Artikolu 188 O; ċ) it-test tal-paragrafu 6 għandu jiġi ssostitwit bit-test li ġej: "6. Il-Kunsill li jaġixxi b' mod unanimu permezz ta' regolament skond il-proċedura leġislattiva speċjali u wara konsultazzjoni mal-Parlament Ewropew u l-Bank Ċentrali Ewropew, jista' jagħti missjonijiet speċifiċi lill-Bank Ċentrali Ewropew li jirrigwardaw politika relatata mas-superviżjoni prudenzjali ta' istituzzjonijiet ta' kreditu u ta' istituzzjonijiet finanzjarji oħra, bl-eċċezzjoni ta' l-impriżi ta' assigurazzjoni." 92) L-Artikolu 106 għandu jiġi emendat kif ġej: a) fil-paragrafu 1, l-ewwel sentenza, il-kelma "ta' l-euro" għandha tiddaħħal wara "... karti tal-flus ..."; b) fil-paragrafu 2, l-ewwel sentenza, il-kelma "ta' l-euro" għandha tiddaħħal wara "... muniti ..."; fil-bidu tat-tieni sentenza, il-kliem "Il-Kunsill, filwaqt li jaġixxi skond il-proċedura msemmija fl-Artikolu 252 u wara li jikkonsulta l-BĊE, ..." għandhom jiġu ssostitwiti bi: "Il-Kunsill, fuq proposta tal-Kummissjoni u wara li jikkonsulta mal-Parlament Ewropew u lill-Bank Ċentrali Ewropew,...". 93) L-Artikolu 107 għandu jiġi emendat kif ġej: a) il-paragrafi 1 u 2 għandhom jitħassru u l-paragrafi 3, 4, 5 u 6 għandhom jiġu nnumerati mill-ġdid rispettivament bħala 1, 2, 3 u 4; b) fil-paragrafu 4 nnumerat mill-ġdid bħala 2, il-kliem "l-Istatut tas-SEBĊ" għandhom jiġu ssostitwiti bis-sentenza li ġejja: "L-Istatut tas-Sistema Ewropea ta' Banek Ċentrali u tal-Bank Ċentrali Ewropew, min hawn 'il quddiem imsejħa "l-Istatut tas-SEBĊ u tal-BĊE" ..."; ċ) it-test tal-paragrafu 5 nnumerat mill-ġdid bħala 3 għandu jiġi ssostitwit bit-test li ġej: "3. L-Artikoli 5.1, 5.2, 5.3, 17, 18, 19.1, 22, 23, 24, 26, 32.2, 32.3, 32.4, 32.6, 33.1 a) u 36 ta' l-Istatut tas-SEBĊ u tal-BĊE jistgħu jiġu emendati mill-Parlament Ewropew u l-Kunsill, li jaġixxu skond il-proċedura leġislattiva ordinarja. Dawn għandhom jaġixxu jew fuq rakkomandazzjoni mill-Bank Ċentrali Ewropew u wara konsultazzjoni mal-Kummissjoni, jew fuq proposta tal-Kummissjoni u wara konsultazzjoni mal-Bank Ċentrali Ewropew.". 94) Fl-aħħar ta' l-Artikolu 109, il-parti tas-sentenza "...l-aktar tard sad-data ta' l-istabbiliment tas-SEBĊ" għandha titħassar. 95) Fl-Artikolu 110, l-ewwel erba' subparagrafi tal-paragrafu 2 għandhom jitħassru. MIŻURI DWAR L-UŻU TA' L-EURO 96) Fl-Artikolu 111, it-testi tal-paragrafi 1 sa 3 u 5 għandhom isiru, rispettivament, il-paragrafi 1 sa 4 ta' l-Artikolu 188 O; dawn għandhom jiġu emendati kif indikat hawn taħt fil-punt 174). It-test tal-paragrafu 4 għandu jsir il-paragrafu 1 ta' l-Artikolu 115c; dan għandu jiġi emendat kif indikat hawn taħt fil-punt 100). 97) L-Artikolu 111a għandu jiddaħħal: "Artikolu 111a Mingħajr preġudizzju għall-kompetenzi tal-Bank Ċentrali Ewropew, il-Parlament Ewropew u l-Kunsill, li jaġixxu skond il-proċedura leġislattiva ordinarja, għandhom jistabbilixxu l-miżuri meħtieġa għall-użu ta' l-euro bħala l-munita unika. Dawn il-miżuri għandhom jiġu adottati wara konsultazzjoni mal-Bank Ċentrali Ewropew.". DISPOŻIZZJONIJIET ISTITUZZJONALI (UEM) 98) It-test ta' l-Artikoli 112 isir l-Artikolu 245b, u jiġi emendat kif jidher fil-punt 228). It-test ta' l-Artikolu 113 isir l-Artikolu 245c. 99) L-Artikolu 114 għandu jiġi emendat kif ġej: a) fil-paragrafu 1, l-ewwel subparagrafu, il-kliem "Kumitat Monetarju bi status konsultattiv" għandhom jiġu ssostitwiti bi "Kumitat Ekonomiku u Finanzjarju"; b) fil-paragrafu 1, it-tieni u t-tielet subparagrafi għandhom jitħassru; ċ) fil-paragrafu 2, l-ewwel subparagrafu għandu jitħassar; fit-tielet inċiż, ir-referenza għall-Artikolu 99 (2), (3), (4) u (5) għandha tinbidel b' referenza għall-Artikolu 99 (2), (3), (4) u (6), u r-referenzi għall-Artikolu 122(2), u l-Artikolu 123 (4) u (5) għandhom jiġu ssostitwiti b' referenza għall-Artikoli 117a (2) u (3); d) fil-paragrafu 4, ir-referenzi għall-Artikoli 122 u 123 għandhom jinbidlu b' referenza għall-Artikolu 116a. Dispożizzjonijiet speċifiċi għall-Istati Membri li l-munita tagħhom hija l-euro 100) Il-kapitolu 3a l-ġdid u l-Artikoli 115 A, 115 B u 115 C l-ġodda li ġejjin għandhom jiddaħħlu: "KAPITOLU 3a DISPOŻIZZJONIJIET SPEĊIFIĊI GĦALL-ISTATI MEMBRI LI L-MUNITA TAGĦHOM HIJA L-EURO Artikolu 115 A 1. Sabiex ikun assigurat il-funzjonament tajjeb ta' l-Unjoni Ekonomika u Monetarja, u skond id-dispożizzjonijiet rilevanti tat-Trattati, il-Kunsill għandu, skond il-proċedura rilevanti minn fost dawk previsti fl-Artikoli 99 u 104, bl-eċċezzjoni tal-proċedura stabbilita fl-Artikolu 104(14), jadotta miżuri speċifiċi għal dawk l-Istati Membri li l-munita tagħhom hija l-euro sabiex: a) tissaħħaħ il-koordinazzjoni u s-sorveljanza tad-dixxiplina baġitarja tagħhom; b) jiġu stabbiliti l-linji gwida ta' politika ekonomika għalihom, waqt li jkun assigurat li dawn ikunu kompatibbli ma' dawk adottati għall-Unjoni kollha u li jinżammu taħt sorveljanza. 2. Għal dawk il-miżuri stabbiliti fil-paragrafu 1, għandhom jieħdu sehem fil-vot biss il-membri tal-Kunsill li jirrappreżentaw Stati Membri li l-munita tagħhom hija l-euro. Il-maġġoranza kwalifikata ta' dawn il-membri tal-Kunsill għandha tiġi definita skond l-Artikolu 205(3)(a). Artikolu 115 B L-arranġamenti għal laqgħat bejn ministri ta' dawk l-Istati Membri li l-munita tagħhom hija l-euro għandhom jiġu stabbiliti fil-Protokoll dwar il-Grupp ta' l-euro. Artikolu 115 C 1. Sabiex ikun assigurat il-post ta' l-euro fis-sistema monetarja internazzjonali, il-Kunsill, fuq proposta tal-Kummissjoni, għandu jadotta deċiżjoni li tistabbilixxi l-pożizzjonijiet komuni dwar materji ta' interess partikolari għall-unjoni ekonomika u monetarja fl-istituzzjonijiet u l-konferenzi finanzjarji internazzjonali kompetenti. Il-Kunsill għandu jaġixxi wara li jikkonsulta mal-Bank Ċentrali Ewropew. 2. Il-Kunsill, fuq proposta tal-Kummissjoni, jista' jadotta miżuri xierqa sabiex jassigura rappreżentazzjoni magħquda fl-istituzzjonijiet u l-konferenzi finanzjarji internazzjonali. Il-Kunsill għandu jaġixxi wara li jikkonsulta mal-Bank Ċentrali Ewropew. 3. Għall-miżuri previsti fil-paragrafi 1 u 2, għandhom jieħdu sehem fil-vot biss membri tal-Kunsill li jirrappreżentaw Stati Membri li l-munita tagħhom hija l-euro. Il-maġġoranza kwalifikata ta' dawn il-membri tal-Kunsill għandha tiġi definita skond l-Artikolu 205(3)(a)." DISPOŻIZZJONIJIET TRANSITORJI DWAR L-ISTATI MEMBRI B'DEROGA 101) L-Artikolu 116 għandu jiġi rrevokat u jiddaħħal Artikolu 116a: "Artikolu 116a 1. L-Istati Membri li fir-rigward tagħhom il-Kunsill ma jkunx iddeċieda li jissodisfaw il-kondizzjonijiet meħtieġa għall-adozzjoni ta' l-euro għandhom jissejħu min hawn 'il quddiem "Stati Membri b'deroga". 2. Id-dispożizzjonijiet li ġejjin tat-Trattati m'għandhomx japplikaw għall-Istati Membri b'deroga: a) l-adozzjoni tal-partijiet tal-linji direttivi ġenerali tal-politika ekonomika li tikkonċerna ż-żona ta' l-euro in ġenerali (l-Artikolu 99(2)); b) il-mezzi vinkolanti ta' rimedju għal defiċit eċċessiv (Artikolu 104(9) u (11)); ċ) l-iskop u l-ħidmiet tas-SEBĊ (Artikolu 105(1), (2), (3) u (5)); d) il-ħruġ ta' l-euro (Artikolu 106); e) l-atti tal-Bank Ċentrali Ewropew (Artikolu 110); f) il-miżuri li jirregolaw l-użu ta' l-euro (Artikolu 111a); g) il-ftehim monetarji u miżuri oħra dwar il-politika tar-rata tal-kambju (Artikolu 188 O); h) il-ħatra ta' membri tal-Bord Eżekuttiv tal-Bank Ċentrali Ewropew (Artikolu 245b(2)); i) id-deċiżjonijiet li jistabbilixxu l-pożizzjonijiet komuni dwar il-kwistjonijiet ta' interess partikolari għall-unjoni ekonomika u monetarja fl-istituzzjonijiet u l-konferenzi finanzjarji internazzjonali kompetenti (Artikolu 115 C(1)); j) il-miżuri li jassiguraw rappreżentanza magħquda fl-istituzzjonijiet u l-konferenzi finanzjarji internazzjonali (Artikolu 115 C(2)). Fl-Artikoli previsti fil-punti (a) sa (j), "Stati Membri" għandha għalhekk tfisser l-Istati Membri li l-munita tagħhom hija l-euro. 3. Taħt il-Kapitolu IX ta' l-Istatuti tas-SEBĊ u tal-BĊE, Stati Membri b'deroga u l-banek ċentrali nazzjonali tagħhom ikunu esklużi mid-drittijiet u l-obbligi fis-SEBĊ. 4. Id-drittijiet tal-vot ta' membri tal-Kunsill li jirrappreżentaw l-Istati Membri b'deroga għandhom jiġu sospiżi għall-adozzjoni mill-Kunsill tal-miżuri previsti fl-Artikoli elenkati fil-paragrafu 2, u fil-każijiet li ġejjin: a) rakkomandazzjonijiet indirizzati lil dawk l-Istati Membri li l-munita tagħhom hija l-euro fil-qafas ta' sorveljanza multilaterali, inklużi dwar il-programmi ta' stabbiltà u twissijiet (Artikolu 99(4)); b) miżuri dwar defiċit eċċessiv li jikkonċernaw lil dawk l-Istati Membri li l-munita tagħhom hija l-euro (Artikolu 104(6), (7), (8) (12) u (13)). Il-maġġoranza kwalifikata tal-membri l-oħra tal-Kunsill għandha tiġi ddefinita skond l-Artikolu 205(3)(a).". 102) L-Artikolu 117 għandu jiġi rrevokat, minbarra l-ewwel ħames inċiżi tal-paragrafu 2 li jsiru l-ewwel ħames inċiżi tal-paragrafu 2 ta' l-Artikolu 118a; dawn jiġu emendati kif jidher hawn isfel fil-punt 103). Għandu jiddaħħal Artikolu 117a kif ġej: a) il-paragrafu 1 jieħu l-formulazzjoni ta' l-Artikolu 121(1), bl-emendi li ġejjin: i) fil-paragrafu kollu, il-kelma "l-IME" għandha tiġi ssostitwita bi "Bank Ċentrali Ewropew"; ii) fil-bidu tal-paragrafu, il-parti li ġejja tas-sentenza għandha tiddaħħal: "Mill-inqas kull sentejn, jew fuq talba ta' Stat Membru b'deroga, ..."; iii) fl-ewwel subparagrafu, l-ewwel sentenza, il-kliem "...il-progress magħmul mill-Istati Membri sabiex dawn jissodisfaw l-obbligazzjonijiet tagħhom..." għandhom jiġu ssostitwiti bi "...il-progress magħmul mill-Istati Membri b'deroga fit-twettiq ta' l-obbligi tagħhom ..."; iv) fl-ewwel subparagrafu, it-tieni sentenza, il-kliem "...kull Stat Membru ..." għandhom jiġu ssostitwiti bi "... kull wieħed minn dawn l-Istati Membri ..." u l-kliem "ta' dan it-Trattat" għandhom jitħassru; v) fl-ewwel subparagrafu, it-tielet inċiż, il-kliem "...fil-konfront tal-munita ta' xi Stat Membru ieħor;" għandhom jiġu ssostiwiti bi "...fil-konfront ta' l-euro;"; vi) fl-ewwel subparagrafu, ir-raba' inċiż, il-kliem "...l-Istat Membru..." għandhom jiġu ssostitwiti bi "...l-Istat Membru b'deroga..." u l-kliem "...tas-Sistema Monetarja Ewropea..." għandhom jitħassru; vii) fit-tieni subparagrafu, il-kliem "l-iżvilupp ta' l-ECU" għandhom jitħassru; b) il-paragrafu 2 jieħu l-formulazzjoni ta' l-Artikolu 122(2), it-tieni sentenza bl-emendi li ġejjin: i) fi tmiem tat-test, il-kliem "stabbiliti fl-Artikolu 121(1)" għandhom jiġu ssostitwiti bi "stabbiliti fil-paragrafu 1" ii) għandhom jiżdiedu t-tieni u t-tielet subparagrafi ġodda li ġejjin: "Il-Kunsill għandu jaġixxi wara li jirċievi rakkomandazzjoni minn maġġoranza kwalifikata ta' dawk fost il-membri tiegħu li jirrappreżentaw l-Istati Membri li l-munita tagħhom hija l-euro. Dawn il-membri għandhom jaġixxu fi żmien sitt xhur minn meta l-Kunsill jirċievi l-proposta tal-Kummissjoni. Il-maġġoranza kwalifikata tal-membri msemmija, prevista fit-tieni subparagrafu, għandha tiġi dddefinita skond l-Artikolu 205(3)(a)." ċ) il-paragrafu 3 jieħu l-formulazzjoni ta' l-Artikolu 123(5) bl-emendi li ġejjin: i) il-parti tas-sentenza tal-bidu tal-paragrafu "Jekk jiġi deċiż, skond il-proċedura dikjarata fl-Artikolu 122(2), li tiġi rrevokata deroga,..." għandha tiġi ssostitwita bi "Jekk jiġi deċiż, skond il-proċedura prevista fil-paragrafu 2, li tiġi mitmuma deroga, ..."; ii) il-kliem "għandu jadotta r-rata..." għandhom jiġu ssostitwiti bi "għandu jistabbilixxi irrevokabilment ir-rata ..."; 103) L-Artikolu 118 għandu jiġi rrevokat. Għandu jiddaħħal Artikolu 118a kif ġej: a) l-ewwel paragrafu jieħu l-formulazzjoni ta' l-Artikolu 123(3); il-kliem "ta' dan it-Trattat" għandhom jitħassru; b) it-tieni paragrafu jieħu l-formulazzjoni ta' l-ewwel ħames inċiżi ta' l-Artikolu 117(2); il-ħames inċiżi għandhom ikunu emendati kif ġej u għandhom ikunu ppreċeduti mis-sentenza introduttiva li ġejja: "Jekk u sakemm ikun hemm Stati Membri b'deroga, il-Bank Ċentrali Ewropew għandu, fir-rigward ta' dawk l-Istati Membri:" (i) fit-tielet inċiż, il-kliem "Sistema Monetarja Ewropea" għandhom jiġu ssostitwiti bi "mekkaniżmu tar-rata tal-kambju"; (ii) il-ħames inċiż għandu jiġi ssostitwit bit-test li ġej: - "— iwettaq il-kompiti li kellu qabel il-Fond Ewropew ta' Kooperazzjoni Monetarja, li kienu ttieħdu mill-Istitut Monetarju Ewropew." ; 104) L-Artikolu 118b għandu jiddaħħal bil-formulazzjoni ta' l-Artikolu 124 (1); dan għandu jiġi emendat kif ġej: a) il-parti tas-sentenza "Sakemm jibda t-tielet stadju, kull wieħed mill-Istati Membri għandu jittratta ..." għandha tiġi ssostitwita bi "Kull Stat Membru b'deroga għandu jittratta ..."; b) il-parti tas-sentenza "... tas-Sistema Monetarja Ewropea (SME) u fl-iżvilupp ta' l-ECU, u għandhom jirrispettaw is-setgħat eżistenti f'dan il-qasam." għandha tiġi ssostitwita bi "...tal-mekkaniżmu tar-rata tal-kambju.". 105) L-Artikolu 119 għandu jiġi emendat kif ġej: a) fil-paragrafu 1, il-kliem "b'deroga" għandhom jiddaħħlu, rispettivament, wara "Stat Membru" fl-ewwel subparagrafu u "Stat Membru" fit-tieni subparagrafu u l-kelma "progressiva" fl-ewwel subparagrafu għandha titħassar; b) fil-paragrafu 2(a), il-kliem "b'deroga" għandhom jiddaħħlu wara "l-Istati Membri" u fil-punt (b), il-kliem "l-Istat li jkun jinsab f'diffikultà ..." għandhom jiġi ssostitwiti bi "l-Istat Membru b'deroga, li jkun jinsab f'diffikultà, ..."; ċ) fil-paragrafu 3, il-kliem "il-Kummissjoni għandha tawtorizza lill-Istat li jkun jinsab f'diffikultajiet ..." bi "il-Kummissjoni għandha tawtorizza lill-Istat Membru b'deroga li jkun jinsab f'diffikultà, ..."; d) il-paragrafu 4 għandu jitħassar. 106) L-Artikolu 120 għandu jiġi emendat kif ġej: a) fil-paragrafu 1, il-kliem "l-Istat Membru nvolut jista' ..." għandhom jiġu ssostitwiti bi "Stat Membru b'deroga jista' ..."; b) fil-paragrafu 3, il-kelma "opinjoni" għandha tiġi ssostitwita bil-kelma "rakkomandazzjoni" u l-kelma "Membru" għandha tiżdied wara "l-Istat"; ċ) il-paragrafu 4 għandu jitħassar. 107) Fl-Artikolu 121, il-paragrafu 1 għandu jsir il-paragrafu 1 ta' l-Artikolu 117a; dan għandu jiġi emendat kif indikat hawn taħt fil-punt 102). Il-bqija ta' l-Artikolu 121 għandu jiġi rrevokat. 108) Fl-Artikolu 122, it-tieni sentenza tal-paragrafu 2 għandha ssir l-ewwel subparagrafu tal-paragrafu 2 ta' l-Artikolu 117a; din għandha tiġi emendata kif indikat hawn fuq fil-punt 102). Il-bqija ta' l-Artikolu 122 għandu jiġi rrevokat. 109) Fl-Artikolu 123, il-paragrafu 3 għandu jsir il-paragrafu 1 ta' l-Artikolu 118a u l-paragrafu 5 għandu jsir il-paragrafu 3 ta' l-Artikolu 117a; dawn għandhom jiġu emendati, kif indikat hawn taħt, rispettivament fil-punt 103) u fil-punt 102). Il-bqija ta' l-Artikolu 123 għandu jiġi rrevokat. 110) Fl-Artikolu 124, il-paragrafu 1 għandu jsir l-Artikolu 118b l-ġdid; huwa għandu jiġi emendat kif indikat hawn taħt fil-punt 104). Il-bqija ta' l-Artikolu 124 għandu jiġi rrevokat. IMPJIEGI 111) Fl-Artikolu 125, il-kliem "u fl-Artikolu 2 ta' dan it-Trattat" għandhom jitħassru. TITOLI MĊAQALQA 112) It-titolu IX "IL-POLITIKA KUMMERĊJALI KOMUNI" u l-Artikoli 131 u 133 għandhom isiru, rispettivament, it-titolu II fil-ħames parti dwar l-azzjoni esterna ta' l-Unjoni u l-Artikoli 188 B u 188 C. L-Artikolu 131 għandu jiġi emendat kif indikat hawn taħt fil-punt 157) u l-Artikolu 133 għandu jiġi ssostitwit bl-Artikolu 188 C. L-Artikoli 132 u 134 għandhom jiġu rrevokati. 113) It-titolu X "IL-KOOPERAZZJONI DOGANALI" u l-Artikolu 135 għandhom isiru, rispettivament, il-Kapitolu 1a, fit-titolu Ia "Il-moviment liberu tal-merkanzija" u l-Artikolu 27a, kif indikat hawn fuq fil-punt 45). POLITIKA SOĊJALI 114) L-intestatura tat-Titolu XI "POLITIKA SOĊJALI, EDUKAZZJONI, FORMAZZJONI VOKAZZJONALI U ŻGĦAŻAGĦ" għandha tiġi ssostitwita bl-intestatura li ġejja: "POLITIKA SOĊJALI" u nnumerata mill-ġdid bħala IX; l-intestatura "Kapitolu 1 – Disposizzjonijiet Soċjali" għandha titħassar. 115) L-Artikolu 136a ġdid li ġej għandu jiddaħħal: "Artikolu 136a L-Unjoni Ewropea tirrikonoxxi u tippromwovi r-rwol ta' l-imsieħba soċjali fil-livell tagħha, filwaqt li tqis id-diversità tas-sistemi nazzjonali. Għandha tiffaċilita d-djalogu bejn is-sħab soċjali, waqt li tirrispetta l-awtonomija tagħhom. Is-Summit bi tliet partijiet għat-Tkabbir u l-Impjiegi għandu jikkontribwixxi għad-djalogu soċjali." 116) L-Artikolu 137 għandu jiġi emendat kif ġej: a) fil-paragrafu 2, fil-kliem introduttivi ta' l-ewwel subparagrafu, il-kliem "il-Kunsill:" għandhom jiġu sostiwiti bi "il-Parlament Ewropew u l-Kunsill:" u l-verbi għandhom ikunu adattati b'konsegwenza ta' dan; l-ewwel sentenza tat-tieni subparagrafu għandha tinqasam f'żewġ subparagrafi li jaqraw kif ġej: "Il-Parlament Ewropew u l-Kunsill għandhom jaġixxu skond il-proċedura leġislattiva ordinarja wara konsultazzjoni mal-Kumitat Ekonomiku u Soċjali u tal-Kumitat tar-Reġjuni. Fl-oqsma msemmija fil-paragrafu 1 c), d), f) u g), il-Kunsill għandu jaġixxi skond il-proċedura leġislattiva speċjali, b' mod unanimu, wara konsultazzjoni mal-Parlament Ewropew u mal-Kumitati msemmija." It-tieni sentenza tat-tieni subparagrafu għandha ssir l-aħħar subparagrafu, u l-kliem "ta' dan it-Trattat" għandhom jitħassru; b) fil-paragrafu 3, l-ewwel subparagrafu, il-parti li ġejja tas-sentenza għandha tiżdied fl-aħħar "...jew, jekk ikun xieraq, l-implimentazzjoni ta' deċiżjoni tal-Kunsill adottata skond l-Artikolu 139."; fit-tieni subparagrafu, il-kliem "...direttiva jkollha tiġi trasposta skond l-Artikolu 249," għandhom jiġu ssostitwit bi "...direttiva jew deċiżjoni għandha tiġi trasposta jew implimentata," u l-kliem "...jew dik id-deċiżjoni" għandhom jiżdiedu fl-aħħar tas-subparagrafu. 117) Fl-Artikolu 138(4), l-ewwel sentenza, il-kliem "Fl-okkażjoni ta' dawn il-konsultazzjonijiet, ..." għandhom jiġu ssostitwiti bi "Fl-okkażjoni ta' konsultazzjonijiet msemmija fil-paragrafi 2 u 3, ..." u, fit-tieni sentenza, il-kliem "tal-proċedura" għandhom jiġu ssostiwiti bi "ta' dan il-proċess". 118) L-Artikolu 139(2), għandu jiġi emendat kif ġej: a) fl-ewwel subparagrafu, is-sentenza li ġejja għandha tiżdied fl-aħħar: "Il-Parlament Ewropew għandu jiġi infurmat."; b) fit-tieni subparagrafu, il-bidu ta' l-ewwel sentenza "Il-Kunsill għandu jaġixxi b'maġġoranza kwalifikata, ħlief meta l-ftehim ..." għandu jiġi ssostitwit bi "Il-Kunsill għandu jaġixxi b'mod unanimu meta l-ftehim ..." u l-aħħar sentenza għandha titħassar. 119) Fl-Artikolu 140, il-parti li ġejja tas-sentenza għandha tiżdied fl-aħħar tat-tieni subparagrafu: "..., b'mod partikolari permezz ta' inizjattivi li jimmiraw li jistabbilixxu linji gwida u indikaturi, li jorganizzaw skambju ta' l-aħjar prattika, u li jħejju l-elementi meħtieġa għall-monitoraġġ u l-valutazzjonijiet perjodiċi. Il-Parlament Ewropew għandu jinżamm kompletament infurmat.". 120) Fl-Artikolu 143, it-tieni subparagrafu għandu jitħassar. IL-FOND SOĊJALI EWROPEW 121) Il-Kapitolu 2 għandu jiġi nnumerat mill-ġdid bħala "TITOLU X". 122) Fl-Artikolu 148, il-kliem "deċiżjonijiet ta' implimentazzjoni li għandhom x'jaqsmu" għandhom jiġu ssostitwiti bi "regolamenti ta' implimentazzjoni relatati". EDUKAZZJONI, FORMAZZJONI VOKAZZJONALI, ŻGĦAŻAGĦ U SPORT 123) Il-Kapitolu 3 għandu jiġu nnumerat mill-ġdid bħala t-"TITOLU XI" u l-kliem "... U ŻGĦAŻAGĦ" għandhom jiġu ssostitwiti bi ", ŻGĦAŻAGĦ U SPORT". 124) L-Artikolu 149 għandu jiġi emendat kif ġej: a) fil-paragrafu 1, is-subparagrafu li ġej għandu jiddaħħal: "L-Unjoni għandha tikkontribwixxi għat-tmexxija l-quddiem tal-kwistjonijiet Ewropej ta' l-Isports, waqt li tieħu in kunsiderazzjoni n-natura speċifika tiegħu, l-istrutturi tiegħu ibbażati fuq il-volontarjat u l-funzjoni soċjali u edukattiva tiegħu."; b) fil-paragrafu 2, il-ħames inċiż, il-kliem "... u l-inkoraġġiment tal-parteċipazzjoni taż-żgħażagħ fil-ħajja demokratika ta' l-Ewropa," għandhom jiżdiedu fl-aħħar; l-inċiż li ġej għandu jiddaħħal bħala l-aħħar inċiż: - "— l-iżvilupp tad-dimensjoni Ewropea fl-isport, billi tkun promossa l-ġustizzja u t-trasparenza fil-kompetizzjonijiet sportivi u l-kooperazzjoni bejn il-korpi responsabbli mill-isport, u billi tkun protetta l-integrità fiżika u morali ta' l-isportivi, speċjalment ta' dawk l-aktar żgħażagħ fosthom."; ċ) fil-paragrafu 3, il-kliem "fil-qasam ta' l-edukazzjoni" għandhom jiġu ssostitwiti bi "fil-qasam ta' l-edukazzjoni u l-isport"; d) fil-paragrafu 4, il-kliem ", il-Kunsill għandu jadotta" għandhom jitħassru, l-ewwel inċiż għandu jibda bil-kliem "il-Parlament Ewropew u l-Kunsill, li jaġixxu ..." u l-kliem "għandhom jadottaw" għandhom jiddaħħlu qabel "inċentivi"; it-tieni inċiż għandu jibda bil-kliem "il-Kunsill għandu jadotta, fuq proposta ...". 125) Fl-Artikolu 150(4), il-parti li ġejja tas-sentenza għandha tiżdied fl-aħħar: "u l-Kunsill, fuq proposta tal-Kummissjoni, għandu jadotta rakkomandazzjonijiet." KULTURA 126) L-Artikolu 151(5) għandu jiġi emendat kif ġej: a) fis-sentenza introduttiva, il-kliem ", il-Kunsill għandu jadotta" għandhom jitħassru; b) l-ewwel sentenza ta' l-ewwel inċiż għandha tibda bil-kliem "il-Parlament Ewropew u l-Kunsill, li jaġixxu ...", il-kliem "għandhom jadottaw" għandhom jiddaħħlu qabel "inċentivi" u t-tieni sentenza ta' l-ewwel inċiż għandha titħassar; ċ) fit-tieni inċiż, il-kliem "waqt li jaġixxi unanimament" għandhom jitħassru u l-inċiż għandu jibda bil-kliem "il-Kunsill għandu jadotta, fuq proposta ...". SAĦĦA PUBBLIKA 127) L-Artikolu 152 għandu jiġi emendat kif ġej: a) fil-paragrafu 1, it-tieni subparagrafu, il-kelma "umana" għandha tiġi ssostitwiti bi "fiżika u mentali" u l-parti li ġejja tas-sentenza għandha tiżdied fi tmiem dan is-subparagrafu: ", kif ukoll il-monitoraġġ ta' theddid transkonfinali serju għas-saħħa, l-allert għal dan it-theddid u l-ġlieda kontrih."; b) fil-paragrafu 2, fl-aħħar ta' l-ewwel subparagrafu, is-sentenza li ġejja għandha tiżdied: "B'mod partikolari għandha tħeġġeġ il-kooperazzjoni bejn l-Istati Membri sabiex titjieb il-komplimentarjetà tas-servizzi tas-saħħa tagħhom fir-reġjuni ta' fruntiera."; ċ) fil-paragrafu 2, fl-aħħar tat-tieni subparagrafu, il-parti li ġejja tas-sentenza għandha tiżdied: "..., b'mod partikolari inizjattivi li jimmiraw li jistabbilixxu linji gwida u indikaturi, li jorganizzaw l-iskambju ta' l-aħjar prattika, u li jħejju l-elementi meħtieġa għall-kontroll u l-valutazzjonijiet perjodiċi. Il-Parlament Ewropew għandu jinżamm kompletament infurmat."; d) il-paragrafu 4 għandu jiġi emendat kif ġej: i) fis-subparagrafu introduttiv, il-parti li ġejja tas-sentenza għandha tiddaħħal fil-bidu: "B'deroga mill-Artikolu 2 A(5) u l-Artikolu 2 E(a), u skond l-Artikolu 2 C(2)(k), ..." u l-kliem li ġejjin għandhom jiżdiedu fl-aħħar: "..., sabiex jiġu affrontati l-problemi komuni tas-sigurtà:"; ii) fil-punt b), il-kliem "b'deroga għall-Artikolu 37,..." għandhom jitħassru; iii) il-punt ċ) il-ġdid li ġej għandu jiddaħħal: "ċ) miżuri li jistabbilixxu standards għolja ta' kwalità u sigurtà għall-prodotti mediċinali u t-tagħmir għall-użu mediku." iv) il-punt c) preżenti għandu jiġi nnumerat mill-ġdid bħala paragrafu "5" u għandu jiġi ssostitwit bit-test li ġej: "5. Il-Parlament Ewropew u l-Kunsill, li jaġixxu skond il-proċedura leġislattiva ordinarja u wara konsultazzjoni mal-Kumitat Ekonomiku u Soċjali u mal-Kumitat tar-Reġjuni, jistgħu jadottaw ukoll miżuri ta' inċentiva għall-protezzjoni u t-titjib tas-saħħa tal-bniedemb'mod partikolari għall-ġlieda kontra l-ikbar flaġelli transkonfinali għas-saħħa, miżuri li jikkonċernaw il-monitoraġġ ta' theddid transkonfinali serju għas-saħħa, l-allert fuq dan it-theddid u l-ġlieda kontrih, kif ukoll miżuri li għandhom bħala objettiv dirett il-protezzjoni tas-saħħa pubblika fir-rigward tat-tabakk u l-abbuż ta' l-alkoħol, bl-esklużjoni ta' kull armonizzazzjoni tal-liġijiet u r-regolamenti ta' l-Istati Membri."; e) it-tieni subparagrafu tal-paragrafu 4 preżenti għandu jsir paragrafu 6 u l-paragrafu 5, innumerat mill-ġdid bħala "7", għandu jiġi ssostitwit bit-test li ġej: "7. L-azzjoni ta' l-Unjoni għandha tirrispetta bis-sħiħ ir-responsabbiltajiet ta' l-Istati Membri fir-rigward tad-definizzjoni tal-politika tas-saħħa tagħhom, kif ukoll l-organizzazzjoni u l-għoti ta' servizzi tas-saħħa u tal-kura medika. Ir-responsabbiltajiet ta' l-Istati Membri jinkludu l-ġestjoni tas-servizzi tas-saħħa u tal-kura medika, kif ukoll l-allokazzjoni tar-riżorsi assenjati lilhom. Il-miżuri previsti fil-paragrafu 4(a) m'għandhomx jolqtu dispożizzjonijiet nazzjonali dwar id-donazzjoni jew l-użu ta' organi u demm għal skopijiet mediċi.". PROTEZZJONI TAL-KONSUMATUR 128) Fl-Artikolu 153, il-paragrafu 2 għandu jsir l-Artikolu 6a u l-paragrafi 3, 4 u 5 għandhom jiġu nnumerati mill-ġdid rispettivament bħala 2, 3 u 4. INDUSTRIJA 129) L-Artikolu 157 għandu jiġi emendat kif ġej: a) fl-aħħar tal-paragrafu 2, il-parti li ġejja tas-sentenza għandha tiżdied: "..., b'mod partikolari inizjattivi li jimmiraw li jistabbilixxu linji gwida u indikaturi, li jorganizzaw l-iskambju ta' l-aħjar prattika, u li jħejju l-elementi meħtieġa għall-monitoraġġ u l-valutazzjonijiet perijodiċi. Il-Parlament Ewropew għandu jinżamm kompletament infurmat."; b) fil-paragrafu 3, l-ewwel subparagrafu, il-parti li ġejja tas-sentenza għandha tiżdied fl-aħħar tat-tieni sentenza: "..., minbarra kwalunkwe armonizzazzjoni tal-liġijiet u r-regolame